
Sülysáp Nagyközség Önkormányzata Képviselő-testületének

2013. február 14-én tartandó munkaterv szerinti ülésére

3. napirendhez

Tárgy: Beszámoló a Wass Albert Művelődési Központ 2012. évi munkájáról
Tisztelt Képviselő-testület!
Intézményeink évente beszámolnak a Képviselő-testületnek munkájukról. Munkatervünk szerint a februári ülésen a Wass Albert Művelődési Központ beszámolója van soron. 
Kérem a tisztelt Képviselő-testületet, hogy az előterjesztést megtárgyalni és elfogadni szíveskedjen.
…/2013. (II. 14.) ÖKT határozati javaslat
Sülysáp Nagyközség Önkormányzatának Képviselő-testülete a Wass Albert Művelődési Központ 2012. évi munkájáról szóló beszámolót – megköszönve az intézmény elmúlt évi munkáját – elfogadja. 
Határidő: azonnal
Felelős: WAMK intézményvezetője
Sülysáp, 2013. február 6.

Horinka László s.k.

polgármester
Láttam!

Sülysáp, 2013. február 7.
Tóth Krisztina s.k.
jegyző 
Beszámoló

a Wass Albert Művelődési Központ

2012. évi munkájáról
I. Programok
Január
7. Barátság Nyugdíjasklub – pótszilveszter

21. Magyar Kultúra Napja Sülysápon 
Az Ebadtákra, a sülysápi óvónőkre, Jómadarak névre keresztelt kórusukra, a katolikus fiatalok énekkarára nem csak a WAMK színpadán, az ünnepeinken, rendezvényeinken számíthatok évek óta. Jönnek, jelenlétükkel segítik a programjaink életben tartását. Most is egy szép gesztussal leptek meg, amikor szereplésük után beültek a nézőtérre, megtöltötték azt, és a nagykátai Tápiómente Táncegyüttes Régi Táncosainak műsorára egészen remek hangulatot teremtettek. 

21. Sülysápi helytörténeti kiállítás megnyitása a nagykátai Tájházban
tapiokultura.hu:
Sülysápi anzix - Nagykátán címmel ajánlottuk, Kiállítottak minket! címmel pedig be is számoltunk a nagykátai Tájházban vendégeskedő sülysápi anyagunkról. Március végén hazahozzuk majd a tablóinkat, és a ládafiánkat, ezért akik még nem látták, azok számára egy utolsó figyelemfelkeltő írást, Balog Mónikának a Sülysápi Hírforrás 2012. februári számában megjelent gondolatait közlöm.
Jó magyar szokás a szomszédolás, a jó szomszéd áldás mindenkinek. Volt idő, mikor az emberek egy faluban mindenkit nagyon jól ismertek, nemcsak a közvetlen szomszédjaikat, hanem a távolabb lakókat is. Ma talán zártabbak lettünk és bizalmatlanabbak egymással. Pedig a jó szomszéd biztonságot, védelmet nyújthat ebben az elszemélytelenedett világban. Településünk mindig törekedett a jó szomszédi viszonyt megtartani és ápolni a szomszédos településekkel. Ennek egyik bizonyítéka a Nagykátai Tájházban kiállított helytörténeti anyag Sülysáp múltjáról.

Miért is fontos egy ilyen kiállítás?
Régi és igaz megállapítás, hogy egy településnek vagy egy népnek nincs jövője, ha a múltját nem ismeri. Én úgy gondolom, hogy akkor lehetünk sikeresek, kiegyensúlyozottak, ha életünk bármely fázisában tudunk, képesek vagyunk a jövőbe tekinteni, vannak terveink. De akkor lehetünk igazán sikeresek, ha biztos lábakon állunk, amit a múltunk teremt, teremthet meg. Büszkék vagyunk az összegyűjtött képekre és a kiállított tárgyakra, és ezt az érzést szerettük volna megosztani szomszédjainkkal. Ez a kiállítás mindenkit ráébreszt a múltban rejlő kincsek megbecsülésére, és a múltban való utazás élménye közelebb hozza közösségeinket.

Itt élünk a Tápió-vidéken, ahol csodálatos népzenei és néprajzi hagyományaink vannak, ezeket kötelességünk megőrizni és továbbadni a fiataloknak.

Mécs László gondolata vezérelte a szervezőket, akik e kiállítást megálmodták és létrehozták, mert féltek a megvakult tükörtől, mert „ha a szülőfölded egyszer elveszíted, úgy állhatsz magad előtt, mint aki tükörbe nézne, de a tükör rég megvakult.”

Az októberi sülysápi, tápió-vidéki helytörténészek találkozója alkalmával készült el a települést bemutató dokumentum- és fotókiállítás. Czakó Erika, a nagykátai Tájház vezetője, a találkozó résztvevőjeként úgy gondolta, hogy az anyagnak helye lenne a szomszéd város modern közgyűjteményi épületében és Tarnavölgyi Lászlót, a Wass Albert Művelődési Ház igazgatóját megkeresve az út már egyenesen Nagykátára vezette a Sülysáp múltját kutató és gyűjtő maroknyi csapat tagjait.

A kiállítást Katus Norbert, sülysápi helytörténész, képviselő, az Oktatási, Művelődési és Sportbizottság elnöke a kiállítás szerkesztőjeként nyitotta meg 2012. január 21-én.

A kiállításon jó szomszédhoz méltóan fogadtak minket, a hivatalos megnyitás után baráti beszélgetések kezdődtek, a végén olyan érzésem volt, hogy milyen sok múltbéli közös esemény, rokoni kapcsolat köti össze településeinket.

B.M

28. 19.00. I. Sülysápi Csizmataposó Batyus Táncház! Ingyen! (Olcsóbb már nem lesz!)
tapiokultura.hu: Majdnem ki is rúgtuk az oldalát! „Táncház-teltház” volt január utolsó szombatján a sülysápi WAMK-ban.  Az „Ihajlás” Németh család zenészbarátaikkal együtt ajándékozta nekünk ezt szép estét. Önzetlenül, barátságért, jószóért jöttek el, így hát a belépőnk árát is ehhez a gesztushoz igazítottuk: nem kértünk egy fityinget sem.  Még a beharangozómban megírtam, hogy a muzsikusok a tavaly októberi koncertjük után ajánlották fel, az akkor vidám hangulatot teremtő katolikus fiatalok számára ezt a mostani, grátisz-táncmulatságot. Kérésük csak egy volt: szervezzék meg magukat, és legyünk ott minél többen a művelődési központ nagytermében.

A hétórás kezdést már egy erősebb borbély öt perccel meg is toldottuk, amikor a bizony igencsak gyér közönségünknek elmondtam az illendő, házigazdai köszöntőt. Őket is, magamat is azzal bíztattam, hogy az idő haladtával talán gyarapszunk még valamennyit. Aztán a fél kilenc felé érkezőket már csak cipőkanállal tudtuk betuszkolni a házba!

KÉPEK
Pedig a „célközönségünk”, a Tápiós közösség fele igazoltan volt távol. (Addig egyeztettük előzetesen egymással az időpontot, hogy végül is ügyesen rászerveztük magunkat egy fontos, régen tervezett közösségi programjukra. Az is igaz azonban, hogy nehéz mindenkinek jó dátumot találni. Próbálunk figyelni a település más eseményeire is, aztán a WAMK-nak is vannak kötelezettségei, a civilek is hozzák a programokat, „Ihajláék” meg jogosan adtak nekem egy maximum január végi „teljesítési határidőt”.) De a másik fele eljött (Köszönöm, gyerekek!), és őket duplázta meg a helybéliek és a szomszéd települések népzenét, néptáncot kedvelő közönsége.

No, persze mi is, barátaink is szerveztünk már ilyen, és ehhez hasonló táncházat, de akármilyen lelkesen is toborozzuk az embereket, ritka az ilyen szép érdeklődés. Máskor, például az októberi Ihajla-koncert előtt is plakátoztunk, szórólapoztunk, írtuk a cikkeket a Sülysápi Hírforrásba, tapiokultura.hu-ra, mentek a levelek a baráti címekre, a szomszéd településekre, a WAMK és Tápiós közösség, meg a saját, világhálós megosztó felületeinkre, akivel találkoztunk, annak lyukat beszéltünk, a hasába… mégis elfért volna még nálunk vagy száz ember.
Most, valahogy szerencsés napunk volt. Nagyon sok jó szomszéd is tiszteletét tette nálunk. Emberek, akikhez közünk van. A kókai „Fecskések”, teljes létszámban. Rácz Sanyi, feleségével, Ritával és az alig 4-5 hónapos legkisebb Rácz-legénnyel. Uicz Zsuzsi és férje, Tóth Gyuri. (A Tóth Pincében rendszeresek a hagyományőrző rendezvények. Oly’ ügyesek vagyunk Gyurival, hogy a tavalyi bornapjaink után most a február 18-i Sülysápi Kemencés Disznótorunkat toltuk rá kókai gazda pálinka kóstolójára. ”És, lám, a barátság mégis megmarad!” ). Zsuzsi, aki Rácz Sanyival együtt többek között a Dányi Ördöngősöket évek óta táncoltatja sikerre, tanítványaiból is magával hozott egy szép kis bokrétát. Lantos Gyuszi, és Hajdú Tamás, a Tápiómenti Ökölvívó Egyesület magyar bajnokokat nevelő vezetői, edzői is benéztek hozzánk.  Gyuszi, meglátva parketta-szaggató tömeget, gyorsan kezembe nyomta a kosárban hozott flaska borát, és már tekert is vissza Andris fiáért. Andris nagytehetségű táncosa a Szívós-féle Kóka Néptáncegyüttesnek. Táncolt is nekünk a legény az együttes és Cimbalom Trió november 5-i nagyszerű, közös előadásán.)
De a január 21-i Magyar Kultúra Napját ünneplő gálánkon a Tápiómente Táncegyüttes RT-jét erősítette Dabi Rozália is. Párjával együtt rendszeresen látogatják a WAMK programjait. Most is itt voltak. (Rozika csodálatos, népművészeti minőségű szőtteseket készít. Kérésemre hozott is magával pár csodás terítőt, díszítendő eseményünket, de nem találtam már meg ezek méltó és biztonságos helyét a számomra is meglepő sokadalomban. Keresem majd az alkalmat, hogy sülysápi barátaim is gyönyörködhessenek ezekben a szép szövetekben.)
De táncosokat hoztak magukkal Kecskés Gabiék is. Gabriella Mariann lánya 2009 tavaszán még a Tápiómente Táncegyüttes utánpótlásával együtt pörgött a WAMK színpadán, ma már a Kecskemét Néptáncegyüttest erősíti. Gabrielláék is gyakori vendégek Sülysápon. Gyereknapjainkon mindig itt „zsákbamacskáznak” és hihetetlen türelemmel pingálják gyermekarcokat.
Dombi Nándor, a tápiószecsőiek Oktatási - Kulturális és Sport Bizottságának, és a Wass Albert Tápiómenti Kulturális Egyesület elnöke is eljött egy kis tapasztalatcserére. Itt volt Farkas Marci kollégám, aki szecsői könyvtáros-művelődésszervezőként Nándor segítségével együtt járja a magyar hagyományok őrzésére felesküdött népművelők rögös útját. (Pár hónapja a szintén batyus táncházukban egy fantasztikus kolozsvári zenekart hoztak, egyenesen a Kincses Városból. Velük együtt sajgott a szívem a csekélyke érdeklődés láttán. Megérdemelték, hogy egy hete, a 93 éves, legendás dudás-furulyás-énekes Pál Pista bácsit már tisztes közönség fogadta a Damjanich Művelődési Házban. Gyerünk fiúk! Hajrá! Marcinak, Rácz Sanyinak és mindenkinek, aki továbbküldte a toborzó levelemet, köszönet!) És még de sok jó barát lehetett a vendégek között, akiket észre sem vettem, illően nem is köszöntöttem!
Zemenné „Bizu” Erzsinek (Finom volt csülkös bableves, de a palacsintából csak nyolcat tudtam megenni!) és Pálinkásné Petik Évának is hála, hogy kérés nélkül is feltalálták magukat a batyus asztalnál, és kezelték a boros, szörpös poharakat, a fánkos, csörögés, zsírosdeszkás tányérokat! (Köszönet jár Dinnyés Józsinak is a taxizásért!)
Amikor terveztük ezt a programot, arról ábrándoztam, hogy jó magyar népzenére, együtt szórakozna gyermek, fiatal, felnőtt, és ha egy falu nem is tud megtölteni egy ilyen rendezvényt, úgy összejönne egy tisztes társaság két-három településről. Kókaik, kátaik, szecsőike, úriak, valaki még Gyöngyös mellől is… A legfiatalabb táncosunk 3-4 hónapos lehetett, de volt egy 80 körüli bácsi is, aki két-három pohár borocska mellett, vejével együtt, magát jól érezve, kitartóan végig nézte, végig hallgatta az egész estét!
Nem voltunk kishitűek. Úgy éreztem, hogy ez az este nem lesz kudarc a számunkra, de ennyi jóemberre tényleg nem számíthattam. Ígérem, legközelebb ügyesebben rendezzük majd be a házat, hogy kényelmesebben tudjunk táncolni, asztaloknál társalogni, poharazni, falatozni. 
Apropó, táncolni! Ügyes táncoktatónk volt, aki szépen irányította a körtáncokat. Páros táncokhoz azonban egy egészen picit több gyakorlás kell majd. Ha az „Ihajlás-lány” vállalni tudja, akkor őt, ha nem, akkor a Dányban már sikeres felnőtt néptánc-tanfolyamot is vezető Uicz Zsuzsit kérem majd meg, hogy indítsunk egy „táncházra felkészítő”, két-három hónapos kurzust. Majd meglátjuk, hogy összejön-e. 
Hogy milyen lesz a „legközelebb”, azt még nem tudom. Hasonló, de kicsit azért igazítunk is, meg csavarunk is majd rajta. A tarnavolgyi.l@gmail.com –ra, a sulysapimuvhaz@gmail.com –ra, a www.tapiokultura.hu–n megtalálható közösségi megosztó felületünkre, a Tápiós fiatalok akár Csanádi Ádám kollégám elektromos postafiókján, de élő szóban is várjuk a véleményeket, tanácsokat és a címeket, elérhetőségeket azoktól, akik szívesen feliratkoznának egy közvetlen értesítési listára.
Hogy lesz-e legközelebb, az a Németh-féle baráti körön múlik. Hálásan köszönjük nekik ezt nagyvonalú ajándék-estét, intézményvezető elődeim és magam nevében a település rendezvényeit évek óta segítő szereplésüket!
2012. január 29. 
Tarnavölgyi László/tapiokultura.hu

Február
18. Kemencés-disznótor a Kapás-udvarban – reggeltől koradélutánig, a Hagyományőrző Körrel és a WAMK barátaival - Böjt előtt egy kis falatozás, Sülysápon

A rendezvény alapját az a munka adja  meg, amelyet a Zemen Istvánné által összefogott baráti kör az elmúlt években elvégzett a Kapás Gyűjteményhez tartozó egykori szolgálati lakásban. Az itt lévő konyha, étkező már alkalmas az ilyen jellegű rendezvények lebonyolítására. A programot ugyanez a közösség és számos, a WAMKK-kal szimpatizáló sülysápi, ill. Tóth Tibor segítette munkájával. 

18. Barátság Nyugdíjas Klub: Farsangi bál

21. Sülysápi óvónők mesejátékának előadása Nagykátán, a WAMK szervezésével, technikai segítségével

A tavalyi esztendő Csicsergő napján bemutatott mesejátékát és új előadásokat is elviszünk a környékbeli településekre. A díszleteket, kellékeket, szereplőket a faluszolga Kft segítségével és a önkormányzat Suzukijával oldjuk meg. A WAMKK népszerűsíti a mesejátékokat, mi állapodunk meg a művelődésszervező kollégákkal, kísérjük és hangosítjuk az előadásokat. A bevétel teljes egészében a Csicsergő Alapítványhoz kerül. A programunkat befogadó kollégák kivétel nélkül elégedettek voltak a műsorokkal, amit az is jelez, hogy már 2013-ra is több meghívásunk van. Nem elhanyagolható hozadéka a tájolásnak az sem, hogy Sülysáp egyik kulturális közössége révén az egész településről is jó véleményt alkotnak a partnereink.

24. A kommunizmus áldozataira emlékeznek Sülysápon
tapiokultura.hu: Minden település megszenvedte a Tanácsköztársaság alatti és az 1945 utáni kommunista rezsimeket. Sülysápon az 1945-ös gyömrői gyilkosságok kivégzettjeire, köztük az egykori Tápiósüly és Tápiósáp főjegyzőire, az 1951-es sülysápi per halálos ítéltjeire, bebörtönzöttjeire, meghurcoltjaira emlékeztünk. Sülysáp kiemelkedik a Tápió-vidék településeinek többsége közül, hiszen a tragikus múltat nem engedik a feledés homályába veszni. Az eseményeket helytörténészek kutatják, publikálják, az áldozatok emlékét kegyelettel őrzik. Február 24-én Harrach Péterrel, a Kereszténydemokrata Néppárt alelnökével, a KDNP országgyűlési frakciójának vezetőjével együtt emlékeztünk. KÉPEK 

Az eseményen a sülysápi óvodapedagógusok kórusa és a helyi katolikus ifjúság működött közre. Imát mondott az áldozatokért, a meghurcoltakért dr. Farkas László plébános helyettes úr, a Váci Egyházmegye ifjúsági referense. A megemlékezés alkalmából készült el és került kiállításra az a tabló is, amely az áldozatok, meghurcoltak neveit és az események leírását tartalmazza. A tabló a továbbiakban részét képezi majd a sülysápi helytörténeti kiállításunknak is, amely áprilisig a nagykátai Tájházban tekinthető meg.

25. Tűzoltási és személymentési gyakorlat önkéntes és hivatásos tűzoltókkal Sülysápon
Bár vannak olyan vélemények is, amelyek szerint a WAMKK túl sokszor van jelen a sülysápi civil rendezvényeken, az ezeken való közreműködés nem feladata, az itt végzett munka nem elszámolható, magam nem osztom ezt a véleményt. Az ezeken a rendezvényeken való aktív részvétel, hangosítás, fotózás a kevés hétvégi szabadidőnket emészti fel. Természetesen, kényelmesebb lenne otthon ülnünk, kikapcsolódnunk, ám a legtöbb civil partnerünkre csak akkor számíthatunk a gyereknapjainkon, a Szent István napokon, stb. ha a tudatos kapcsolatápolás fontosságát szem előtt tartjuk. És igenis, ez számunkra sokszor fárasztó munka. A tűzoltási gyakorlat végig fotózása reggel 8 és délután 5 óra között, majd a másnapi 3-4 órás fotószerkesztési munka, az események összefoglalójának elkészítése, honlapra szerkesztése munka, amelynek hasznát a sülysápi gyerekek kapják meg azokon a gyereknapokon, ahol a 8-10 helyi önkéntes tűzoltó látványos programokkal szórakoztatja őket. 

tapiokultura.hu: Sajnos, egy gyömrői fiatal is áldozata lett 2011. február 15-én a West-Balkán diszkó-tragédiának. Most, egy évvel a szomorú esemény után, a sülysápi Önkéntes Tűzoltó Egyesület szervezett mentési gyakorlatot a helyi, fiatalok által sűrűn látogatott szórakozóhelyen. A nagykátai hivatásos tűzoltók mellett több környékbeli önkéntes egység is élt a lehetőséggel. A Katasztrófavédelmi szakemberek rövidesen honlapunknak is megküldik az értékelő beszámolót, de a Williams Tv riportfilmje, interjúja is látható lesz a csatorna Plus29 műsorában. Addig is: FÜSTKÉPEK
Március
8. Nőnap
tapiokultura.hu: Nagykátán nagy hagyománya van a nőnapi műsoroknak, amikor is a település férfi pedagógusai, hivatalnokai, a zeneiskola tanárai, növendékei, a művészeti egyesületek fiúi, férfijai remek produkciók sorával rukkolnak elő. 

Idei sikerüknek én csak hírét vettem, és majd a Művelődési Központ kiváló honlapján rövidesen az előadásról készült képeket is megtekintem, de most hagy dicsérjem előbb a sülysápi WAMK pódiumán szereplő barátaimat.
Mi még csak másod ízben próbálkozunk a szebbik nem ilyetén köszöntésével, de remélem, hogy idővel nekünk is sikerül hagyományt teremtenünk e kezdeményezésünkből.

A tavalyi esztendőhöz hasonlóan a Cseri Bernát, Katus Norbert, Szabó Balázs alkotta alkalmi trió idén is elfogadta a felkérésemet. Bár Bernát zeneiskolában tanulta a klarinétozást és jelenleg is tagja a Dányi Fúvószenekarnak, Balázs a bencések győri gimnáziumának nem csak Magyarországon híres kórusának is tagja volt, Norbert pedig a helyi katolikusok hangszeres énekkarát vezeti, ebben a felállásban leginkább az engem kisegítő jó szándékuk okán szoktak pódiumra kerülni.

KÉPEK
Hogy azért a humorral fűszerezett muzsikálásuknak zenei értéke sem volt elhanyagolható, azt leginkább Terék József barátom nyílt színi elismerése bizonyítja. (A helybéli Mózes Tibort a szerepléstől egy sem Tibor, sem általam nem várt egyetemi „ZH” tartotta távol. Terék tanár urat, a kiváló és sokoldalú zenészt persze nem „másodsorban” invitáltam ismét Sülysápra, de nagyon örültem, hogy a hirtelen kapacitálásomra igent tudott mondani. )

Terék József járt már Sülysápon a The Five Virtuoses formációjával (ebből a ”korszakából” ajánlom a 2009-es székesfehérvári koncert részleteit -Hora Fantasia, Örkői muzsika), 2010-ben nagy sikerrel kísérte a nagykátai Tápiómente Táncegyüttes sülysápi fellépését. Aztán itt járt nálunk a Cimbalom Trióval, és barátságból húzta a talp alá valót a Kóka Néptáncegyüttesnek, vagy éppen Bugyi Dominikának segített a sülysápi Ízőrzőkről szóló Duna Tv-s forgatáson. A kommunizmus sülysápi áldozataira emlékező műsorunkon is önzetlenül működött közre, és most, a hirtelen jött nőnapi felkérésemre is szabaddá tette magát.
Terék József sokoldalúságát a Tápió-menti népzene gyűjtése, a Füredi Anna bálokon való közreműködése (muzsika a Füredi Anna bálról), az igényes szórakoztató zene, vagy a jazz-es fellépései is jelzik. Ez utóbbi műfaj, most talán nagyon is hosszú idő után, (újra?) megjelent a sülysápi Wass Albert Művelődési Központ pódiumán.

A nálunk először debütáló Óré Mihály személyében új partnerrel gyarapodott a WAMK segítőinek kis tábora. A „minden sikeres férfi mögött egy nő áll” közhely igazsága Mihály sülysápi „felfedezésére” is igaz. A Magyar kultúra napjára ajánlották a figyelmembe a tehetséges portré-rajzoló Vastagh Juditot, akinek meg is szerveztük a kiállítását, még januárban. Vele és párjával, azaz Óré Mihállyal beszélgetve, teljesen véletlenül került elő az a tény, hogy Mihály évtizedekkel ezelőtt az Egyetemi Színpadon is megfordult, s a mai napig szívesen mond el egy-egy verset akár csak a maga örömére. Ezt az örömöt osztotta meg most velünk, amikor három csodálatos verset, nagy átéléssel szavalt el a hölgyközönség tiszteletére.

Neki és minden szereplőnek a szereplést, a hölgyeknek megtisztelő jelenlétet: köszönöm!

2012. március 10. Tarnavölgyi László
15. Nemzeti ünnep
tapiokultura.hu: Elég a kudarcok okait keresni, ne fájduljon meg a fejünk annak a „miértnek” a keresgélésén, amely egy-egy szép teltház után merül fel bennünk. 
A Móra Ferenc Általános Iskola diákjai nagyon ügyesen, talpraesetten adták elő a Valczné Szűcs Mária, Dósa Krisztina tanárnők által összeállított tartalmas műsort, és Szatmári Ágnes tanárnő kórusa is szépen szólt a sülysápiak március 15-jén.

Mégis, azt gondlom, hogy a nemzeti ünnepeinken szokásos, 120 főre berendezett nagyterembe a „felvezető” Tolcsvay Béla híre miatt kellett az előadás előtt még 100 széket kiraknunk.  Hál’ Istennek, ez is kevés volt! (Ennyi ülőalkalmatosságunk van. Köszönet az „álló nézők” türelméért!)

Az önkormányzat  Oktatási, Művelődési és Sportbizottsága kérésének megfelelően, a 2012-es esztendőben csekélyke erőinket átcsoportosítjuk, és igyekszünk egy-egy közismert politikus, közszereplő, művész meghívásával is közönséget toborozni a piros betűs napokra.

KÉPEK
Nem teszünk le arról, hogy a talmi, egy-két éves szavatosságú csillagocskák helyett valós, időtálló tehetséggel rendelkező értékőrzőket hívjunk a településünkre. Ilyennek hiszem én Eperjes Károlyt, a Misztrál együttest, a Tápiómente Táncegyüttest, a Kolompost, Terék József népzenészt és barátait …és Tolcsvay Bélát is.

Egy örök-regőst, egy hazaszeretettő vándor-énekest, az Égtől a Földig érő igazságok megszállott fürkészőjét kértem meg, hogy szépen szóljon hozzánk.

A Tolcsvay-életmű akkor kezdődött, amikor én éppen csak megszülettem a ’60-as évek közepén. Szüleim révén, gyermekként is sok-sok tiszta hanghoz juthattam hozzá. Köztük volt Tolcsvay Béla is. Természetes tisztelettel invitáltam meg most őt Sülysápra, és csak a kérésemet elfogadó válasz érkezése után merült fel bennem a kishitű kétely: Vajon a 20 esztendő alatt celeb-fogyasztóvá kényszerített magyar emberek között van-e 40-50 sülysápi, aki kíváncsi egy 45 esztendeje egyenes úton járó gitárosra?

Volt! Több is, mint félszáz, és több is, mint ahányan befértünk a Wass Albert Művelődési Központba!

A sülysápi közösség úgy fogadta a sokak számára hírből jól ismert vándort, a mások számára ismeretlenből érkező idegent, mint egy jó magyar falusi porta gazdája: tisztességes Isten hozottal. A vendégszeretet most nem egy tál meleg étel, egy pohár jó bor, hanem a pódiumra siető művészembert megtapsoló bizalom jelképezte.

Ehhez a szeretetteljes bizalomhoz hangolta hozzá hangszerét a pázmándi énekmondó, és ezért szólalt meg úgy az üzenet Sülysápon, ahogyan eddig soha máshol. Mert ahol néhány nyitott szívű, őszinte magyar ember is ül a nézők között, ott tőlük is árad valami különös, megfogalmazhatatlan, egyedi, inspiráló fuvallat a pódiumra, és ezért nem csak nekik, de általuk is születik valami, ami akár feledhetetlen élmény, akár katarzis is lehet.

Ezért mondta az előadása után Tolcsvay Béla a sülysápi közönségnek: „Ugye tudják, hogy nem engem, hanem magukat tapsolják most meg!”
Vannak hibáink, és van még dolgunk is bőséggel. De egyre több barátom, egyre több művész, igényes kulturális csoport megy el Sülysápról, aki azzal köszön el tőlünk: „Hálás, jó kis közönség volt ez! Öröm volt itt nálatok a színpadra lépni!” 
 

2012. március 20.
 Tarnavölgyi László

17. Húsvéti Kézműveskedés
Április 2-án, a Tápió-vidék egészén népszerű keramikus-fazekasunk, Bódi Éva nyitotta meg a sort, majd 9-én a Némethné Bugyi Erzsébet és Zemen Pálné Szabó Katalin által most toborzott Hagyományőrző Kör várta gyerekeket.

16-án, a Családsegítő Szolgálat munkatársai, majd Nagypénteken, 22-én, minden foglalkozás-vezető társaság egy nagy, közös zsibongásra jött össze. Minden foglalkozás 9 óra és fél 10 között kezdődött és 12-kor ért véget. 

21. Sülysápi óvónők előadása Tápiószecsőn

24. Csicsergő-nap – óvodások ünnepe

Most már a Wass Albert Művelődési Központ programnaptárjába is automatikusan kerül bele a szokásos tavaszi, Csicsergő nap. A sülysápi óvodások négy, egymástól távoli épületbe járnak, így a pedagógusok számára is ünnep egy közös találkozó a WAMK-ban.

De hagy kezdjem a Tápió-vidéki népművelő kollégák számára is feljegyzendő hírrel!

A Szentmártonkátán, Nagykátán és Tápiószecsőn is sikerrel fellépő „Sülysápi Mesés Óvónők” újabb, sokszereplős, díszletes, jelmezes, zenés, erdei történet-füzért varázsoltak a színpadra. A nyuszik, rókák, vadmalacok és társaik eddig is nagyszerűek voltak, de „turné” eddigi tapasztalatit is felhasználva, az új, 45-50 perces előadás már egyértelműen lekörözi a drága pénzen megvásárolt, 3-5 fős „profi” produkciókat. 

A sülysápi óvó nénik tapasztalatból tudják, hogy mit szeretne a színpadon látni az apró közönség. Ráadásul, láthatóan magukat is jól érzik a szerepekben, ezt az őszinteséget meg a kicsik lelki radarjai fogják be könnyedén, minden alkalommal. A Csicsergő Alapítvány immár számlaképes, „Áfa- és útiköltség-mentes” a Tápió-vidéken, és a legolcsóbb 5 szereplős előadás árának is csak a felét kérik el egy-egy előadásért. (A bevétel természetesen nem a színjátszóké, hanem az Alapítványé, amelyből az ovik gazdagoknak, ebből kerülnek játékok, eszközök polcokra.) Csanádi Ádám kollégámmal együtt kísérjük, szállítjuk, szükség szerint hangosítjuk is produkciót.

KÉPEK
Ennyit a reklámról, és most vissza a Csicsergő napunkhoz.

Minden ovi egy-egy kedves kis produkcióval érkezett a WAMK-ba, ahol hál’ Istennek – köszönhetően az évenkénti két-három matiné-programunknak is – a legtöbben már otthonosan érzik magukat.

A kicsik szereplése után, a mesejáték előtt, Uzseka Hedvig népszerű gyermekdalokkal, rajzfilmek slágereivel szórakoztatta a nagyérdemű kicsik közönségét.

Persze a felnőttek is jól szórakoztak! A lelkek mélyéről előkerült a jobb pillanatainkat okozó örök gyermekség, és beindult a madárkák, tyúkanyók, egérkék, csigabigák versenyszerű – hahotát és alkalmi sikoltozást sem nélkülöző – beazonosítása.

Kellemesen szórakoztunk! Köszönet érte!

2012. március 25. Tarnavölgyi László

31. A Kispesti Kisszínház Lilioma Sülysápon A sülysápi színészt (Máté Detti) is soraiban tudó Kispesti Színház előadása. Molnár Ferenc: Liliom

tapiokultura.hu: A Kispesti Kisszínház Liliom c. előadását teltháznyi közönség tekintette meg a sülysápi Wass Albert Művelődési Központban. A tényszerűen tömör jó hírnél azért többet ér a történet, ezért nézzünk most be kissé a függöny mögé is. (A kókaik olvassák el a beszámolóm utolsó sorait!)
A sülysápi publikum igencsak elkényeztetett, hiszen Fábryné Salvári Katalin tanárnő Ebadtái évek óta szállítják azokat a fantasztikus zenés-táncos előadásokat, amelyeken szinte a csillárokon is lógnak a rajongóik. Ahogy azonban a Tápió-vidéki települések többségében, így nálunk sem tolonganak a polgárok a nagyközség határain túlról érkező teátristák kedvéért.

Bizony, a délvidéki, magyarkanizsai társulat csodálatos Magyar Piétája – még Ince József főszereplésével sem – kapta meg a neki járó figyelmet, és az amatőr színjátszó társadalom elismert tagjaként érkező Nagykáta Színjátszó Egyesület Rejtő-darabja is családias hangulatban került bemutatásra annak idején.

Ezért is voltam kissé szkeptikus, amikor a tápiószecső-magdolnatelepi Máté Bernadett figyelmembe ajánlotta azt a kispesti színjátékos közösséget, amelynek maga is évek óta tagja.

ITT a beharangozóm a társulat reklámfilmjével, a színlappal együtt.
A Kispesti Munkásotthon Művelődési Házában működő együttest olyan fiatal, huszonéves felnőttek alkotják, akik közül többen már diákként színpad közelbe, drámapedagógus szakemberek „kezei közé” kerültek, színész-képző stúdiókat végeztek el, és a Kisszínház öt évvel ezelőtt meghirdetett felvételijén Cserkó Zsolt rendező-társulatvezetőt is meg tudták győzni tehetségükről. 

Ez persze szép és jó, de ezért még a sülysápiak nem biztos, hogy sűrű sorokban fognak megindulni a Wass Albert Művelődési Központ felé. Ráadásul egy nem feltétlenül könnyen emészthető darabot, Molnár Ferenc: Liliom című művét kínálták nekünk fel. Persze mindenhol, így nálunk is van egy fogékony, értő réteg (hál’ Istennek, Tolcsvay Béláért, Eperjes Károlyért, a Misztrál-ért százak mozdulnak meg mifelénk), de elég szomorú időket élünk mostanában ahhoz, hogy erősen kívánjuk a könnyebben emészthető, szórakoztatóbb kikapcsolódást. (Ráadásul, ezt sem mindig! Még sajog a sebem, amelyet a Nagykáta Színjátszó Egyesület 2009. májusi, fesztivál-díjas, könnyed Rejtő-jelenetének kevés érdeklődőt vonzó vendégeskedésekor kaptam!) 

Annak, hogy március 31-re mégis kiplakátoztunk egy előadást, egy oka volt: Máté Detti.

Elmondtam minden akadályt, gondot, amely előre vetítheti a kongó nézőtér szomorú látványát, de nem sikerült elijesztenem a kisasszonyt. Átgondolta és aztán jelentkezett: hisz a barátaiban, a sülysápi közösségében. Bízik abban, hogy sokan lesznek kíváncsiak rá. Vágjunk bele!

A Kispesti Kisszínház KÉPEI a társulat Liliom c. produkciójának kispesti főpróbáján készültek
Nagyszavakkal már én is kitapétázhatnám a WAMK előterét! Folyamatosan érkeznek a jó tanácsokkal az ötletgazdák, akik bizton állítják, hogy ha az ő tervüket én megvalósítom, akkor a művelődési házam megtelik a programot gazdaságossá varázsoló, lelkes publikummal. Segítségüket a kivitelezésben és a reklámozásban is felajánlják… aztán olyan is volt már, hogy maga az önkéntes művelődésszervező sem jött el a saját maga által ajnározott eseményre.

Azért nézek mostanában már én is mélyebben az új ajánlattal érkezők szemébe, és ezért beszélem át velük – ha kell, többször is – a megvalósulás akadályait, azok megszüntetését, és az együttműködésünk minden részletét.

Bernadettből ugyan sugárzott az elszánt magabiztosság, de annak, hogy az előadás előkészítése zöldlámpát kapott tőlem, abban nagy szerepe volt a sülysápi katolikus fiatalok és a WAMK évek óta tartó, kölcsönösen hasznos együttműködésének is. 

Bernadett egészen kisgyermek kora óta tagja ennek jól szervezett, agilis, sülysápi, illetve a tágabb merítésű Tápiós közösségnek. Hellyel-közzel már én is ismerem ezt a társaságot annyira, hogy őszintén tudjunk egymással beszélni: érdekel-e titeket ez a lány, van-e bennetek annyi támogató, szeretetteljes kíváncsiság, hogy rááldoztok egy tavaszi szombat estét? A kérdésre nekem is igent mondtak, így már mi is bizakodva kezdtük meg a hírverést. Plakátoztunk, szórólapoztunk, írtuk a cikkeket a Sülysápi Hírforrásba, sulysap.hu-ra, a tapiokultura.hu-ra, kapacitáltunk a közösségi megosztó oldalainkon, megfogtuk a barátaink kabátúját és beléjük beszéltük ezt a Liliomot…

De a lényeg nem ez volt! Detti úgy, ahogy ígérte, egy-két hónapja körbe mosolyogta egész Sülysápot, Magdolnatelepet, Tápiószecsőt. Vitte ő is a plakátokat, a szórólapokat, küldte az üzeneteket, hívogatta a barátokat, rokonokat… Addig nem nyugodott, amíg a templomokban ki nem hirdették a misék után az ő meghívóját is!
A népművelő mást nem is mondhat, mint hogy természetes és egészséges kívánalma a tehetségnek, hogy meg kívánja magát mutatni (…szeretném magam megmutatni/Hogy látva lássanak,/Hogy látva lássanak…). Legszebb, és legfelemelőbb az a pillanat, amikor saját közössége, szerettei, barátai előtt kerülhet erre sor. Detti talán már öt éve várt erre a lehetőségre, ezért vibrált körülötte a levegő az utóbbi hetekben.

E megmutatkozási szándék mellett-mögött azonban ott volt egy még szebb, még őszintébb szándék: az ajándékozás vágya is. Máté Detti osztani akart a maga és a színésztársai tehetségéből is valamit. Tudja: ez a Kisszínház felkészültek arra, hogy Molnár Ferenc segítségével örök, tiszta, emberi igazságokról beszéljen, hogy értéket közvetítsen, és az amatőr művészet legnagyszerűbb pillanataiban a megtisztító katarzis élményét is felkínálhassa a letapadt lelkét még megmozdítani engedő nézőnek. 

Ezt az ajándékot a sülysápi művelődési ház deszkáin is át akarta nyújtani!

Cserkó Zsolt társulata az amatőr színjátszó-társadalom azon közösségéhez tartozik, amelyik nem elégszik meg a saját közönsége kiszolgálásával. A siker fontos, de nem egyedüli mércéje a közönség száma, a bevétel nagysága. Számít, a „mit” és a „hogyan” is. Színpadra olyan előadás kerüljön, amit tucatszor átrágott magán és színészein a rendező, amelynek szereplői nem szöveget mondanak, hanem emberi sorsokat, szenvedélyeket élnek és éltetnek át nézőikkel. Ezek a színházi műhelyek figyelnek egymásra, kíváncsiak a szakma véleményére, és ha dacos-fájdalommal is, de fogadják a sokszor bántóan őszinte, s a talán nem midig jogos kritikákat is. Az érdektelenségnek, a negatív véleménynek ugyanaz a következménye, mint a teltháznak, a vastapsnak, a hivatalos ítészek csettintő elismerésének, a díjaknak: még nagyobb feladatot vállalni, még jobban átgondolni, még több izzadsággal dolgozni, ha kell, még többet szenvedni, hogy a siker mögött ne csak a jószerencse, de az átgondoltság, a tartalom, a munka is ott legyen! 

A Kispesti Kisszínház társulata szervezetten, fegyelmezetten, alázattal érkezett Sülysápra. (A Nagykáta Színjátszó Egyesülettel való egykori együttmunkálkodásunkból, a Kereplő Diákszínjátszók vezetgetéséből, a Kereplő Fesztiválok szervezéséből, a Pemzli táborok világából és némi nemű népművelői tapasztalatból is „ragadt már rám” annyi, hogy már jóval a függöny elhúzása előtt kiderül a számomra, hogy érdemes lesz-e a partner a majdani jó szóra.

A teátristák lemeztelenítik és kiteszik a lelküket a nézők elé. Érzelmekkel teli emberek, akik egy-egy előadás elkészültéig ezerszer marnak magukba és társaikba is. A feszültséget mindenki másként éli meg: van, aki harsányan cikázik, idegesítően problémákat gyárt, mások meg magukba zárkózva, elvonulva készülnek a fellépésre. Az extrémitás, a különösség, ha tetszik, a különcség hozzá tartozik ehhez a világhoz.

Vannak azonban szent, és sérthetetlen szabályok!

Az első és legfontosabb, hogy a függöny mindig felmegy! Hisztizni lehet, ha a mellékszereplő hajcsatja otthon marad, de 39 fokos lázzal is játszani kell! 

Mindennek, ami az előadás előkészülete előtt történik, egy az oka: a közönség esti kiszolgálása, a színházi varázslat létrejötte.)

A Kisszínházban mindenki tudta és tette a dolgát. Cserkó Zsolt vezetésével szépen szétszedtek mindent, amit mi előkészítettünk!

Elbontották a hangtechnikánkat. Minden olyan vezetékéket, amely eddig a helyén volt, és gerjedés nélkül működött, kihúzattak Csanádi Ádám kollégámmal a helyéről. A lámpáinkat is precízen, aprólékosan átállították, és mivel még bőven maradt idő a kezdésig, ezért a kialakult friss koncepció alapján még egyszer elvégezték a kész munkát! Mi gonddal beszékeztük a nagytermünket a „szellősen elegáns” 150 főre, ezért a rendező úr saját kezűleg cibálta más formátumúra az alakzatunkat. Sőt, 50 széket diszkréten ki is pakolt a sorokból!

No, ezt nem kellett volna! 

Bár a hazai, kispesti közönség – úgy, ahogy kell – mindig szép számmal és lelkesedve fogadja az új produkciókat, azért a „házon kívüli” fellépések nekik is amolyan „kutya vacsorája” esetek. Vagy lesz közönség, vagy nem. E Tápió-vidéki „tájolás” előtti estén éppen nem volt. Pedig Budapestünk puccos belvárosának egyik bejáratott, és a WAMK-nál azért valamivel! jobban felszerelt és támogatott kulturális centrumában szerepeltek. 25-en váltottak jegyet, így érthető volt Cserkó Zsolt szerénysége, de hát Sülysáp nem Pest! 

Annyira nem az, hogy a Rendező urat, aki szereplőként már jelmezben figyelmezte az előadás előtti utolsó simításokat, személyesen láttam a levegőbe ugrálni, amikor elfogyott a kinyomtatott 120 jegy.

És pakolhattuk vissza a székeket, egészen a 170. vendégünkig!
Csúnya dolog a vidéki, talpas-népművelőtől, (aki harmadmagával próbál meg két intézményt úgy-ahogy működtetni, akinek művelődési házában időnként ki-kifüstölögnek az 50 éves alumínium vezetékek a falból, a gázkazánt naponta nyolcszor-tízszer kell újra begyújtani egy kis melegért és az internete is mesebeli: hol van, hol nincs…), de kéjes örömmel átitatott álszerénységgel kérdezgettem a társulat jegyeket árusító tagjától, hogy mi ugye többen vagyunk, mint a tegnapi „pöstiek” a Révay utcában?

Tisztelet és köszönet hát a jó Sülysápi Közönségnek!

A családtagoknak, a rokonoknak, a barátoknak, a katolikus fiataloknak és a „régebben fiatoknak”! És még inkább azoknak, akinek „semmi közük” nem volt Máté Dettihez! Azoknak, akik csak! azért sétáltak el ezen a márciusi, szélviharos estén a Wass Albert Művelődési Központba, mert szeretik a színházat, jelenlétükkel kívánják megtartani, éltetni, a jobb időkre átmenteni a település közművelődésének kopottas színterét. 

Hiszem, hogy nem érzik pocsékolásnak a jegyekre elköltött forintjaikat. Szép, tartalmas, átgondolt előadást láthattak. Jó és kiegyensúlyozott alakítások, amelyek mindegyike mögött érezhető az egyéni tehetség, az átéltség mellett az alapvető színészi technikák magabiztos birtoklása is.
Buta babonámhoz híven én csak hosszabb-rövidebb részleteiben láttam az előadást, de ennyiből és a visszajelzésekből is azt mondom: nagyon jó színház volt ez!
(Ahhoz, hogy önfeledten átadhassam magam a „műélvezetnek”, leginkább a kókaik segíthetnének hozzá. Tudtommal ugyanis, nekik is van egy Bernadettjük ebben a darabban!

Meg kellene ezt az előadást hívni a szomszédoknak is, és megnézni, hogy Kiss Bernadett milyen remek alakítást nyújt a körhinta tulajdonos Muskátné szerepében!)

2012. április 7. Tarnavölgyi László

31. d.e.: Húsvéti Kézműveskedés
Április
5. Vallási rendezvény nem a WAMK szervezésében

6. Húsvéti Kézműveskedés
11. Éhes verselgetők tábortüzes találkozója a Költészet napján
Úgy gondolom, hogy Tolcsvay Béla március 15-i, teltházas ünnepi előadását is kinevezhettük volna egy kötészet napi rendezvénynek, de nem akartuk ennyivel „kipipálni” ezt a napot. Rendhagyó módon, Éhes verselgetők toborzója címmel invitáltuk új helyszínre a verseket kedvelő sülysápiakat. Győri Mariann, Pálinkásné Petik Éva és Fábryné Salvári Katalin tanárnők tanítványaikkal együtt érkeztek, de ahogy reméltem, sikerült egy-egy hagymás zsíroskenyérrel köreinkbe csalni a Kastélykertben játszadozó gyerekeket is.

(Így aztán elmondhattam nekik, Petőfi Arany Lacihoz írt „ürgés” versét is!) És jöttek csemetéikkel olyan anyukák, akik „szeretik a WAMK-ot”, Csákányi Miklós a nyugdíjasokat képviselte, és a kíváncsi Kastélykert-i szomszédok is közénk ültek. Katus Norbertnek és Szabó Balázsnak külön köszönet a „Misztrálos” dalokért, az Ebadtáknak az esti szalonnasütés, remek hangulatáért! Hálás szavaim javát mégiscsak Győri Mariann tanárnőnek küldöm, aki „vészhelyzetben” segített ki engem egy dugóhúzóval. Ez a dugóhúzó, a véletlenül nálam lévő két üveg jó magyar bor, és a Petőfi kötet adott hát alkalmat A borozó c. vers felolvasására is.

14. Barátság Nyugdíjas Klub: Locsolóbál

14. Mackó-túra a Juglandis Bt szervezésében, a WAMK együttműködő partnerségével

Hartmann Ferenc a barátaival együtt szervezi azt a remek hangulatú természetjárást, amelynek tavalyi programjából én csak ízelítőt kaptam. Akkor Mackó-túra. Sülysápról Mendére címmel írtam pár sort, de Papp Ádám Máté, idén már 6. osztályos tanuló élménybeszámolójával - Mackó-túra, gyerekszemmel - is szeretnék kedvet csinálni. A túra a sülysápi WAMK-ból indul, legalább ebből sem maradunk ki!
21. Napközben: Föld napja - környezetvédelmi programok a civilek szervezésében a Kapás-udvarban is, a WAMK együttműködő partnerségével
28.  Moderntánc Ki-Mit-Tud verseny az Atom-Dance csoporttal közösen szervezve

tapiokultura.hu: A sülysápi Wass Albert Művelődési Központ először kérte fel a Tápió-vidék modern-táncosait – ha nem is egy keringőre –, de egy nem túl vérre menő kis vetélkedésre. 
Szentgyörgyiné Schneider Anitával, a WAMK-ban működő AtomDance csoport vezetőjével együtt arra gondoltunk, hogy az évenkénti, hagyományos Atom-bulit most egy kicsit átalakítjuk. Anita tanítványai hol egy önálló gálával, hol a professzionális táncos barátok csoportjaival együttműködve közreműködnek a település fiatalos közművelődésének éltetésében.

Tavaly SALIK ZOLTÁN KOLIBRI-STE csapatának fantasztikus Maffia Swing 1920 c. produkcióját – beépítve ebbe saját lányait – invitálta meg Sülysápra (A pilisi profik tánca Sülysápon). Idén az Európa-, és világbajnoki címmel is büszkélkedő táncos Anitával együtt megmutatta, hogyan is néz ki ez a műfaj művészi kivitelben, majd a színpadról azonnal beült a zsűri elnöki székébe. Itt elsősorban Mácsár Nikolett segítségével és az én szerény asszisztálásom mellett értékelte azt a 13 produkciót, amelyeknek tagjai megtiszteltek minket a fellépésükkel. KÉPEK
Picit talán lehettünk volna többen is, de első próbálkozásnak ez sem volt rossz. Sőt, a mieink mellett bemutatkozó sági és nagykátai fiatalok teljesítménye egészen magas színvonalú volt!

Úgy gondolom, hogy Anita szépen, fáradságot nem kímélve hozta tető alá ezt a kis találkozót. Mosolygós egyéniségével egy feszültségmentes, baráti hangulatú bulivá varázsolta az összejövetelt.

Köszönet Fábryné Salvári Katalinnak az elegáns konferálásért, Horinka Verának a pazar esküvői ruhabemutatóért, Tatai Daninak a büfénk beüzemeléséért, és Sülysáp Nagyközség Önkormányzatának, a H&K Shop-nak, Ritter Ildinek, Petrikné Kubik Marikának, Sárkányellátó Játékboltnak, a sülysápi Állomás Pékségnek, a sülysápi Bababolt Számítógép Centrum-nak a támogatásért! (Holnap kiegészítjük a beszámolónkat az eredményekkel is!)

Tarnavölgyi László

29. Pintér Béla-koncert
tapiokultura.hu: A sülysápi Wass Albert Művelődési Központ legfeljebb csak a kultúra egyik Tápió-vidéki kápolnája kíván lenni, és továbbra sem lesz templom, de ha egy partneri közösség jó ötlettel keres meg minket, nem mondhatunk nemet. A sülysápi katolikusok közül sokan vesznek részt a programjainkon, és jó néhányuktól segítséget is kapunk a rendezvényeink megvalósításakor. Most azt állítják, hogy a vallásos emberek és családok körében rendkívül népszerű, énekes-zenész PINTÉR BÉLA koncertjére megmozgatják a szomszéd települések híveit is. Bár plakátjukon udvariasan az együttműködő WAMK került előre, de az ötletgazda-főszervező Gábriel Zoltán.

Nagy közönségsikerrel valósította meg a sülysápi katolikus közösség és a Wass Albert Művelődési Központ a Pintér Béla-koncertet.

Szalkai Zsolt KÉPEI.

Május
5. 20 éves a Pávakör
(A Sülysápi Hírforrás VI. Évfolyam 8. számából, 2012. Aug.-Szept. számából.) 

Május 5-én ünnepeltük a Pávakör megalakulásának 20. évfordulóját. Az ünnepi megemlékezés Horinka László polgármester úr megnyitó beszédével kezdődött.  Őt  követte  Bodnár  Gábor, a Nyugdíjas Szövetség Pest megyei Egyesülete elnökének beszéde, majd Wágner Árpádné, a Nyugdíjas Szövetség Pest  megyei kistérség területi felelőse méltatta a hagyományőrzés ápolásának fontosságát. 

Ünnepi rendezvényünkre hat társklubot tudtunk fogadni, akik nagy örömmel jöttek és színvonalas előadással járultak hozzá a megemlékezés ünnepi hangulatának emeléséhez.
Az önkormányzat jóvoltából sikerült egy kis ajándéktárggyal emlékezetessé tenni ezt a szép, kerek évfordulót. Községünk lakója, Bódi Éva fazekas munkáját dicséri az a páva motívummal megrajzolt csupor, melyet vendégeink, a fellépő csoportok és a Pávakör énekkarának tagjai is átvehettek egy emléklappal együtt.Az ünnepi műsort egy ízletes ebéd (házias töltött káposzta) követte, majd a Szalai testvérek jóvoltából amolyan igazi „lagzis” hangulatú össztánc zárta a rendezvényt.
Társklubjaink őszinte gratulációja és köszönete alapján úgy érezzük, hogy sikerült úgy megünnepelni a 20. évfordulónkat,  hogy  minden  egyes résztvevő jó érzéssel és jó szívvel gondoljon 
majd vissza rá.
Rendezvényünk támogatását megköszönjük az Önkormányzatunknak, Tarnavölgyi Lászlónak, aki az elektronikát biztosította, a helyi konyhának az ízletes ebédet, Tari Imrének az értékes ajándéktárgyakat, és minden tagunknak, akik az elő- és utómunkálatok során nyújtott segítségükkel hozzájárultak a sikerhez.
Kiss Istvánné
Pávakör vezető

6. VI. Sülysápi Futónap a  Tápiómenti Tömegsport Alapítvány szervezésében, a WAMK együttműködő partnerségével
A TTA a WAMKK egyik kiemelt partnere. Magánemberként, a tapiokultura.hu szerkesztőjeként és művelődésszervezőként is évek óta részt veszek a kistérség legjelentősebb tömegsport szervezetének programjaink. A TTA futónapjain több száz, néha ezer fő is rajthoz áll. Nemcsak a sülysápiakat mozgatják meg a település futónapján, de a Tápió-vidékről, az ország egészéről, sőt, külföldről is érkező versenyzők a település egészéről állítanak ki „jó bizonyítványt”. A fotósok munkájára is számít a TTA, hiszen ezekkel a képekkel népszerűsítjük többek között a sülysápi programot is. Kiegészítő elemként felkerült a TTA palettájára a Kápás Gyűjtemény látogatása is, ahol a tárlatvezetést a Sülysápi Helytörténeti Kör tagjai végzik el.  

12. II. Sülysápi Batyus Táncház a WAMKK-ban – Ihajla és Brátaik

tapiokultura.hu: Forgattuk, szamárfülezgettük a naptárunkat rendesen, de végül is megvan hát a januári sülysápi táncházunk („Kicsi nekünk ez a ház!”) folytatásának a dátuma: május 12., szombat. Bár a sürgésünk-forgásunk alapját továbbra is az „Ihajlás” Németh-család és zenész barátaik önzetlensége jelenti, nem ismétlünk!

Például a hivatalos kezdés előtt egy órácskával, Némethné Gazsó Erika a gyerekeknek külön-, játékos táncházat tart. Ezután a kicsik – ahogyan ez januárban is történt – maradhatnak a szülőkkel együtt a „nagy táncházban”, de az előtérben és az udvaron kézműves-foglakozásokkal, gólyalábazással, rönklépegetéssel… is lefoglaljuk őket, amíg anyu és apu a parkettát szaggatja a nagyteremben. 
Szecsői, kókai férfi-, és legény barátokat is várunk az udvaron történő „emberes” májusfaállításhoz. 
A nagyteremben ügyesebben helyezzük el az asztalokat (még a színpadra is pakolunk belőlük), hogy a körtáncokhoz minél több hely maradjon. (Adja Isten, hogy megint ne férjünk el!) A folk-kocsmát is kirakjuk az előtérbe - ha jó idő lesz, akkor az udvarra.

De messze van ez még, és biztosan szaporodik majd az ötletek száma is. Most a lényeg, hogy aki januárban jól érezte magát nálunk, vagy csak jó hírünket vette, az írja be a naptárába: II. Sülysápi Májusfaállító Batyus Táncház – 2012. május 12., szombat.
tapiokultura.hu: Szőcs Szimonetta vagyok, 17 éves, és zeneművészeti szakközépiskolába járok Budapesten. 6 éve lakom Sülysápon, de sosem vettem igazán részt közösségi rendezvényeken. Ezért fantasztikus élményben volt részem most május 12-én.

De menjünk vissza az időbe egy kicsit. Talán egy hónappal ezelőtt kaptam egy telefont, amiben felkértek, hogy legyek az Ihajla együttes énekese. Örömmel vállaltam el a feladatot, hisz a klasszikus mellett népzene is mindig vonzott. Egy igen-t kellett csak mondanom, és hivatalosan is a zenekar tagja lettem. Néhány jó hangulatú próba után május 12-én újra, tavaly október óta harmadjára lépett színpadra az együttes, immáron egy új taggal, Szimonettával. Mikor beléptem a művelődési ház nagytermébe, abban a pillanatban átjárt az a hangulat, az a jókedv, amit a csapat árasztott magából. 

Aztán elkezdtek beszállingózni a nagyobbak, a fiatalok, és izgatottan várták, hogy ők is táncolhassanak.

Németh Miklós bácsi – a zenekar vezetője – mesélt az eddigi sikerekről, és nem akartam elhinni, hogy a legutóbbi táncház alkalmával csaknem 150-en voltak. Nem gondoltam volna, hogy ekkora érdeklődés van a néptánc, a népzene iránt. A táncosok java részét a sülysáp fiatalok vidám csapata tette ki, aminek nagyon örültem. 

S bár az én feladatom az éneklés volt, egy-két ének nélküli táncba magam is beálltam: egyetlen tánc is borzasztóan elfárasztott, jól meg lettünk dolgoztatva. Bár, én inkább csöndben maradok, mert a többiek az egész estét végigtáncolták és mégsem panaszkodtak. Előfordult néha, hogy rátapostunk egymás lábára, de ez csak fokozta a hangulatot.

Természetesen két tánc között lehetőség nyílt egy kis pihenésre, amikor mindenki megrohamozta az asztalokat, és a kikészített zsíros kenyérből és italokból falatoztunk, iszogattunk. Ezután új energiára kapva folytatódott a tánc.

Bezzeg a zenekar! Egy percre sem fáradt el, csak húzta, tekerte, vonta, fújta, pengette, ütötte, és végig elnyomhatatlanul áradt belőle a jókedv és a hangulat.

A táncház vége felé azt gondoltuk, már elfáradt a tánccsapat, könnyű lesz búcsúzni. Rosszul hittük… Senki nem akart még hazamenni, újabb-és újabb táncot „követeltek”. Így egy kicsit később „zártuk be a boltot”, de még akkor is mindenki széles mosollyal tapsolta a zenekart percekig, aztán szomorúan távozott. 

Én személy szerint sok élménnyel gazdagodtam, és úgy gondolom, kijelenthetem, hogy aki ott volt az mind jól érezte magát. Lehet, hogy hihetetlennek hangzik, de én most, először láttam májusfa-állítást is. Büszkeséggel tölt el, hogy a zenekar tagja lehetek, és alig várom az újabb táncházat. 

Szőcs Szimonetta

Néphagyomány és Család – boldogság és harmónia 
„Kicsi nekünk ez a ház!” 
Táncház! Ingyen! (Olcsóbb már nem lesz!) 
A sok dudás is megfért egymás mellett 
Ihajla – Népzenei csemege Sülysápon – zsíroskenyérrel 
Libazsíroskenyér hagymával és táncházzal 
19. Avengers koncert

A helyi szenior csapat családias hangulatú örömzenéje a WAMKK-ban 

Június
2. Gyereknap és az I. Tápió-vidéki Maraton rajtja. A Tápiómenti Tömegsport Alapítvány és a WAMK együttműködő partnerségével

tapiokultura.hu: Harmadjára futunk neki annak, hogy valamit nagy merészen megpróbáljunk „Sülysápi”-nak nevezni. Messze vagyunk még az „igazitól”, de talán alakul a dolog. Először is: nem tudom mindenkinek név szerint megköszönni a segítséget, mert attól félek, hogy kifelejtek valakit. Próbálom néha feljegyezni az önzetlen segítőket, de sokan „menet közben” jelentkeznek be, vagy éppen csak félszemmel veszem észre, hogy valamelyik sátor alatt egy ismeretlen ismerős igyekszik kordában tartani az egyik programelemünket. Sokan voltunk, és remélem, hogy többségében jól érezték magukat a gyerekek is. 

Nem vagyunk könnyű helyzetben, hiszen már hetekkel a gyereknapunk előtt sok-sok szülőtől hallom vissza a panaszt, hogy csemetéjüknek miért „kell” részt vennie ezen az eseményen, pedig esküvőre, kispályás BEK döntőre, családi pecázásra, óvodai felvételi-előkészítőre szeretnének menni, de az önkormányzat erőszakos népművelője miatt „muszáj” kibattyogni apróságuknak a Malom utcai sportpályára, hogy végig szenvedjék magukat a közel 40-50 ingyenes programepizódon. ( Van valami furcsa, nyomasztó, elbizonytalanító, fizimiskánkat deresítő, kesernyés lehelete ennek az időszaknak!)
A sportpályán vendégek vagyunk. Igyekszünk is úgy viselkedni. (Még énekel a művészünk, még táncolnak a moderntáncos-lányaink, mikor én már a pályán szedem sietve az almacsutkákat, a palackokat, a pattogatott kukorica maradványokat, hiszen a kis focisták joggal várják, hogy a mindjárt kezdődő edzésükre tiszta legyen a pálya.
(Esküszöm, egyszer kipróbálok egy rendezvényt a sülysápi Wass Albert Művelődési Központ, Kapás József Helytörténeti Gyűjtemény és Nagyközségi Könyvtár – de szépen mutat a cifra névkártyán – frakkos igazgató uraként is. Biztosan furcsán-esetlenül fogok mutatni!) 

Katus Norbert KÉPEI 
(Ennél azért jóval gazdagabb volt a sokadalmunk, de a „fotósunk” zömmel a TTA Maratonon volt szolgálatba állítva! Én nekem sem időm, sem alkalmam, sem merszem nincs a masinámmal a nyakamban szaladgálni, például a reggelre ellopott színpad deszkázatának pótlása után. Ja, tényleg! Hogy ne kelljen a Faluszolga munkatársait hajnali négyre bekérni a teherautóval, ezért a színpadot pénteken, úgy másfél órás munkával szoktuk felállítani. Egy kis spórolás a szombati kapkodás elé. 

Tavaly reggelre az egész szerkezetet szorgos kezek szétrombolták, és a több száz méterre – fáradságot nem kímélve – elcipelték. Idén láncot és lakatot vásároltunk. Másnapra ezekkel együtt is szétforgatták a beszintezett pódiumelemeket, a deszkázatot lefeszítették és ellopták. Szombaton, csak ezek helyreállításával, pótlásával is csúsztunk vagy félórát! Köszönjük szépen!)
És ezért vagyok hálás mindenkinek, aki munkájával, biztatásával járult hozzá ahhoz, hogy hellyel-közzel, úgy-ahogy sikerült a majd’ 500 gyermeket szórakoztatnunk. Nélkületek esélyem sem lenne, hogy Csanádi Ádám és Böcskei Istvánné kollégáimmal együtt sikerrel próbálkozzak meg egy ilyen rendezvénnyel! Őket utasíthatom, hogy felejtsék el a hivatalos munkaidő fogalmát. Titeket csak kérhetlek, hogy állítsátok fel a sátrakat, hogy kocsikáztassatok, hogy lekvározzátok a lepényeket, hogy biztassátok, vigyázzátok a gólyalábasokat, az íjászkodókat, … és lélekkel leheljétek melegebbre a csúfosan hűvösnek induló nyár eleji napunkat.
Pedig 

„nekem a kérés 
nagy szégyen, 
adjon ugyis, ha 
nem kérem.”

Mindazoknak, akik a szabadkozó, alig kisuttogott, ügyetlen kérésemet meghallották, és még inkább azoknak, akik „csak” egyszerűen, a népművelőt ölelő empátiáitól mentesen, amúgy a maguk örömére működtek közre egy sülysápi gyereknapon: 
Köszönöm! 
(„Belőletek” összejöhetne egyszer egy színvonalas Sülysápi Városavató Fesztivál is! Lassan neki is foghatnátok a szervezkedésnek!)

2012. június 5. Tarnavölgyi László
4. Az Összetartozás napja  Nemcsák Károllyal

tapiokultura.hu: A nemzeti ünnepek, emléknapok ritkán vonzanak tisztes érdeklődő közönséget itt, a Tápió-vidéken. Vannak persze örömteli kivételek, de például a június 2-i, nagykátai Nemzeti Összetartozása Napján, majd a másnapi Hősök napján is több volt közreműködő, mint a néző. (Rendkívül színvonalas programok voltak!) Sülysápon most arra kértük az általános iskolák igazgatóit, hogy a 7-8. osztályos tanulóikkal együtt vegyenek részt az emlékezésünkön. A 31-es út melletti, nemrégiben felújított kőoszlopra az ezeréves határokat utolsóként, az I. és II. világháborúban védő sülysápi katonahősök neve van felvésve. Itt mondta el Horinka László polgármester úr azt a beszédét, amelyben a település diákságát is a határon túli magyarság megismerésére biztatta. Nemcsák Károly színművész szavalatai alatt is nagy szeretettel gondoltunk a városfalvi barátainkra. Mert összetartozunk! Katus Géza KÉPEI
9. Német-magyar szabadtéri boxcsata a Tápiómenti Ökölvívó Egyesület és a WAMK szervezésében Sülysápon - Vetélkedő, sportkocsma, zene...
tapiokultura.hu: Céljainkat – amelyeket az Ütős nap Sülysápon! Mi ez? Minek? Miért? című beharangozókban megírtam – elértük: bemutattuk, hogy a kókai Lantos Gyula egyesületi elnök és a sülysápi edzőtársa, Hajdú Tamás által irányított klubban milyen profi munka folyik.

Eddig csak Kókán, a sportesemények befogadására alkalmas csarnokban kerültek sorra a Tóth Ákos Emlékversenyek, a német-magyar összecsapások. Lantos Gyula és jómagam is, teljesen tisztában voltunk azzal, hogy csak sziszifuszi munkával tudjuk majd Sülysápra hozni az egyik rangos TÖE-programot, de egyszer ezt is „be kellett vállalnunk”! 
Negyedik éve ezen a településen van a sülysápi kölykökkel is telítődő edzőterme az egyesületnek. Sorban „szállítják” a serdülő, és az ifjúsági magyar bajnoki aranyakat, válogatott kerettagokat adnak a sportágnak. Egyedülálló munkájukat – amellyel három-négy év alatt, a kevéssé frekventált, az ország sporttérképen is csak halványan jelzett Tápió-vidéken, a semmiből hoztak létre egy sikeres boksziskolát – a Magyar Ökölvívó Szövetség is nagy szimpátiával figyeli.

Lantos Gyula, a kilencvenes években háromszor is kiharcolt Kick-boksz Világbajnoki, a Taekwon-do és Kick-boksz Európa Bajnoki címeivel már letette a névjegyét küzdősport-társadalom asztalára. 
Nem kellett hát most sem bemutatkoznia a sülysápra érkező, a Kovács Kokó Istvánt és Erdei Madár Zsoltot is a világhírnév felé elindító legendás mesteredzőnek, Szántó Imrének, Öcsi bácsinak, vagy dr. Kovács Lászlónak, a válogatott szövetségi kapitányának sem. A velük együtt érkező, „a londoni repülőjegyüket már megváltó” VB ezüstérmes Káté Gyula, és az ifi Olimpia bronzát begyűjtő Harcsa Zoltán – ahogyan én láttam – még az idősebb, eredményes sportolónak kijáró tisztelettel is fogadták Lantos Gyula paroláját.

Sok településen felkapnák a fejüket a sportkedvelők, ha ilyen társaságban nézhetnének meg egy színvonalas derbit. Mi még azzal is megspékeltük a programunkat, hogy a tapiokultura.hu-nak is segítő barátom, Teréki Krisztián egy kis csoportos interjúra is a ringbe ültette a vendégeket.
A Wass Albert Művelődési Központ Atom Dance és Flashdance csoportjai mellett ez a beszélgetés is szórakoztató, érdekes betétje volt a rendezvényünknek.

Földi Balázs Balu és Mácsár Nikolett 13 összecsapásra szólította ringbe a német és a magyar versenyzőket. Az „apróságok”, a még csak kétszer másfél percekre „beállított” kislegények sem kímélték egymást, de a végén, a 18-21 éves „öregharcosok” már olyan pofonokkal kínálgatták meg egymást, amelyeknek puffanása néha még a szomszéd faluba is áthallatszott. (Amatőr ökölvívásról lévén szó, fejvédővel, az Úriból érkező dr. Sass János orvos jelenlétében folytak a küzdelmek. A Doktor Úrnak ezúton is köszönjük a közreműködést!)

Igyekeztünk egy kis juniális hangulatot is teremteni. 
Tóth Tibor hentesmester egyik rendszeres támogatója a WAMK rendezvényeinek. Ezúttal egy tekintélyes méretű kondérban megfőzött (itt most nyelek egy nagyot, és bosszankodom, hogy csak egy tányérral ettem), bombasztikus babgulyással fokozta a hangulatunkat, míg Tatai Tibor és családja – akiknek támogató segítését szintén nem először kaptam meg – a Tatai Kocsmát állította be egy sörsátor alá.

A gyereknap után most ismét kegyes volt hozzánk az időjárás. Az égzengés, földindulás türelmesen megvárta a mérkőzések végét. Talán várhatott volna még úgy éjfélig, úgy a nyáresti kerti partink is sikeresebben tetőzi be a napunkat, és akkor fél kettő felé Csanádi Ádám kollégám sem a szakadó esőben tekergeti össze a vezetéket…, de hát ez nem kívánság műsor!

Sajnos, nem jutottak el hozzám azoknak a programoknak a hírei, amelyek alaposan körbeölelték most is a WAMK-hoz köthető programot. Pénteken ugyanezen a helyszínen kínálták meg a gyerekeket a Sülysáp Székhelyű Közös Fenntartású Családsegítő és Gyermekjóléti Szolgálat munkatársai egy remek sportnappal, szombaton Sáp égett focilázban, délelőtt egy parképítő társadalmi munka mozgatta meg a település aktív polgárait, vasárnap meg Sülyben került sor előbb egy kistérségi kölyök-labdarúgó tornára, majd a SKSK egyik felnőtt csapategysége várta a nézőit a pálya szélére.

Ezek után úgy gondolom, hogy biztató volt a mi rendezvényünket is megtekintő 150-250 (talán a "csúcson" 300?) szurkoló jelenléte.

A TÖE Sülysápon is megmutathatta magát, a TSV Mühldorf csapatát vezető magyar származású Molnár István is elégedett volt velünk, és körvonalazódott egy bajorországi visszavágó lehetősége is. (Szívet melengető élmény lenne, ha a Tápió-vidéket – egy kicsit talán Magyarországot is – sülysápi gyerekek is képviselhetnék majd ebben szép német kisvárosban!

A Tápiómenti Ökölvívó Egyesület nevében minden támogatónak köszönjük azt a segítséget, amely nélkül ez a rendezvény nem jöhetett volna létre. Külön is köszönjük a PÁTRIA TAKARÉKnak és a K-VÉD Security Kft-nek a csapat folyamatos és jelentős mértékű szponzorációját!

Mivel a saját rendezvényeimen nekem is rengeteg fizikai munkát kell végeznem (ez nem baj, rám fér), ezért nem merem a fényképezőgépemet a nyakamban lóbálni, udvari fotósom meg nincs, így most képtelen a beszámolóm. (Ez viszont már baj!) 
A WAMK állandó segítői között azonban immár negyedik éve ott van a vecsési Williams TV. Veroczki József és Szóró József ezúttal is beszorított minket a hétvégi forgatási menetükbe, ezért tessék a csatorna elkövetkező adásait – különösen a Plusz29 magazint – figyelemmel kísérni! Sőt, kis szerencsével a szintén a „Józsefek” által jegyzett, és a tapiokultura.hu-ról amúgy folyamatosan elérhető irisproduct című filmtékában is érdemes lesz mostanában kutakodni! (Maradjon így ez a mondat, hogy érzékelhessük a Williams-tempót!
 Két nappal a programunk után már a világhálón van a sülysápi eseményről készített film! Mint mindig, most is: értő, a programunk pozitívumait kiemelő riport! Köszönjük!)
Szívet melengető epizódok: 
Két, még csak két-három hónapja öklözgető, 12-13 év körüli Lantos-Hajdú növendék kóricált körülöttünk péntek délutántól. „Segíthetünk?” Ügyesen, talpraesetten dolgozgattak, még a szombati ring-állításba is beszálltak.
Mi, Csanádi Ádám kollégámmal folyamatosan szedtük a szemetet. A meccsek végén fokoztuk a tempót! (Több hulladékgyűjtőt is elhelyeztünk. Mi elég jól láttuk őket, de a legtöbb vendégünknek lassan szemészetre kell majd mennie!)
Tatai Tibor elvállta, hogy hajnalig őrzi azokat felszereléseinket, asztalainkat, padjainkat, stb., amelyeknek a szállításához már nem mertem éjjel kettőre teherautót rendelni. Kocsmáros uram fél négykor nekiállt, és ismét rendet tett ezen a pár száz négyzetméteren. Köszönet érte!
Köszönet a Faluszolga munkatársainak a szombati, és a vasárnapi extráért! 

Köszönet Sporléder István pályagondnok úrnak az együttműködő, türelmes „ugráltathatóságért”! 
Köszönet Mácsár Nikolettnek, Földi Balázs „Balunak”, Lantos Gyulának, Csanádi Ádámnak a „súrlódásmentes” csapatmunkáért!
13. Helyismereti Verseny

tapiokultura.hu/Zemen Pálné: Ha lenne ilyen tantárgy a bizonyítványban, akkor most sok sülysápi diáknak ez, a legkiválóbbaknak kijáró értékelő szócska kerülhetne a tantárgy neve mellé. Június 13-án, a tanév utolsó pillanataiban tartottuk meg a helyismereti verseny döntőjét. A verseny célja, hogy diákjaink községünk múltját, jelenét megismerjék, megbecsüljék és lokálpatrióták, azaz lakhelyüket ismerő, szerető, azért sokat tevő, arra ezáltal méltán büszke emberek legyenek. 

A vetélkedésre háromfős csapatok jelentkezését várta Katus Norbert szervező. A Móra Ferenc és Szent István Általános Iskolából 180 diák vállalta a megmérettetést. Első, második, harmadik és negyedik osztályban egy forduló, azaz egy teszt kitöltése döntötte el a helyezé Ötödik osztálytól azonban három forduló várt a jelentkezőkre. Az első fordulóban ők is egy tesztet töltöttek ki. A továbbjutókra a második fordulóban egy dolgozat megírása várt, amiben be kellett mutatniuk egy Sülysápra érkező idegennek műemlékeink közül valamelyiket, vagy természeti értékeinkből válogathattak, vagy egy hírességet mutathattak be. A dolgozatokat fényképekkel illusztrálták, melyeket elektronikus adathordozón is beadhattak.

A legjobb 11 csapat jutott be a döntőbe: az 5. - 6. osztályosok közül hat, a 7. - 8. osztályosok közül pedig öt csapat. A döntőben két feladat várt rájuk: egy újabb tesztet kellet kitölteniük, valamint a négytagú zsűri előtt egy szóbeli „vizsgán” estek át.
 Ekkor következett be az, hogy a zsűri egyik ámulatból a másikba esett, ugyanis 10-14 éves diákjaink felnőtteket megszégyenítő tudásról adtak számot. (E sorok írója pedig csendes mosollyal elkönyvelhette magában, hogy a magocskák, amit évekig vetegetett, termékeny talajba hullottak.) A szóbeli beszélgetés értékelésének szempontjaiból néhány: - történelmi felkészültség; - műemlékek ismerete; - hírességek / nevek / elnevezések; - természeti értékek; - Helytörténeti Gyűjtemény; - általános település-ismeretek; - saját téma; - csapatmunka.

A díjak, - melyeket Sülysáp Nagyközség Önkormányzata biztosított - a feladat súlyának megfelelően alakultak: minden résztvevő kapott egy emléklapot, a „dobogósok” az oklevél mellé könyvjutalmat és sülysápi kitűzőt vehettek át Horinka László polgármester úrtól. A Wass Albert Művelődési Központ ajándékát, egy Sülysáp címeres sapkát Tarnavölgyi László igazgató úr adta át. A legnagyobb taps Horinka László bejelentését követte, ő ugyanis egy egész napos kirándulást ajánlott fel minden döntőbe jutott diáknak az Aquaparkba .

Végezetül köszönet a szervezőnek, a díjakat biztosító önkormányzatnak, a WAMK-nak, a felkészítő tanároknak, a szülőknek és nem utolsó sorban a részt vevő valamennyi diáknak.

Zemen Pálné

23. Pávakör, aratóbál

Július
21. Sülysápi Önkéntes Tűzoltók Fesztiválja

tapiokultura.hu: A Sülysápi Önkéntes Tűzoltó Egyesület tagjai nem csak a település tűzvédelmi feladatit látják el, de minden jó szándékú kezdeményezés mögé odaállnak, segítenek. A Wass Albert Művelődési Központ gyereknapjain, adventi rendezvényein vagy éppen hagyományőrző kemencés disznótorain is rendszeresen jelen vannak, így érthető szimpátiával szurkoltam nekik ahhoz, hogy saját, „gyűjtögető” rendezvényükön is sikerrel járjanak. 
„Tégy egy téglát a falba” címmel egy egész falunapra való programot állítottak össze az ingyenesen felajánlott, színvonalas amatőr produkciókból. Volt itt kérem minden, mint a búcsúban! 

Tűzoltóautók felvonulása, tűzoltó-, és kutyás bemutató, főzőverseny, csinosabbnál csinosabb lányok modern-tánca, hastánca, néptánca, zumbája, gyerekek produkciói, bűvész varázslata, csillagász távcsövek kiállítása, íjászat, arcfestés, babakiállítás… bazársor, vattacukor, kenyérlángos, kürtőskalács, sörsátor..., meg olyan fantasztikus hangulatkeltő meglepetések, mint egy egész utca „behabosítása", aztán hajnali háromig tartó zene, mulatozás.

TPKKÉPEK (A facebook-on keressenek rá a Sülysápi Önkéntes Tűzoltó Egyesületre és nézzék meg az ott látható képeket, videókat is!)

Az egész tűzoltócsapat a szokott lendülettel, szervezettséggel, hatalmas teherbírással dolgozott ezen a régen látott sokadalmat megmozgató rendezvényen, amelynek azért motorja mégiscsak, ismételten Minkóné Polenyik Piroska volt. Ő vállalta a felelősségét annak, hogy megértesse az emberekkel: ezért az izgalmas családi napért nem sok az az ötszáz forint, amellyel az anyagi okokból félkészen álló szertáruk építésének folytatásához adhatnak esélyt.

Hál’ Istennek sokan gondolták úgy, hogy mindannyiunk érdeke, hogy ez a szabadidejét, munkáját, sokszor saját pénzét is a köz javára áldozó csapat, tovább folytassa szolgálatát. Még nincsenek meg a pontos adatok, a költségek, kiadások, támogatások és jegybevételek pontos összegzése, de a főszervező ma reggel fáradtan, ám vidáman köszönte meg a művelődési központ szerény partnerségét. A 12 baráti egyesülettel, a több mint száz fellépővel, a sok-sok segítővel együtt vagy másfél ezer ember látogatta meg a WAMK-ot, a Szent István parkot, a Polgármesteri Hivatalt és az újonnan kialakított „aranyhalas” parkot.

Már most biztos, hogy ha az épület teljes elkészüléséhez még nagyon sok pénzre lenne szükség, ennek a július 21-i napnak köszönhetően egy lépéssel közelebb kerültünk ehhez a célhoz.

Tettünk egy-egy téglát abba a falba, amelynek habarcsát jó szándékból, önzetlenségből lehet, és kell kikeverni!

(A rendezvény szervezői rövidesen beszámolnak majd a pontos eredményekről is!)

2012. július 23. 
Tarnavölgyi László

Augusztus
19. Szent István Nap

(Dolgozik-e a sülysápi népművelő, ha Vér János tápióbicskei szervező programjait fotózza végig, amikor cikket ír az általa szervezett rendezvényekről? A Nemzet Kenyere programon, a Hurkatöltő Fesztiválon, a Rétes Fesztiválon és társaikon való egész napos fotózás, az éjszakai szerkesztés, a honlapra és a tápióbicskei lapba is megírt cikkek is kellenek ahhoz, hogy a sülysápi ünnepen ingyen lépjen fel az a hagyományőrző katonai alakulat, amely ugyanezen a napon egy másik községben 50.000 Ft-ot kért alapítványa kasszájába egy hasonló bemutatóért.)

tapiokultura.hu:Csúcsra járattuk a sülysápi Kapás Gyűjteményt és annak udvarát augusztus 19-én. A négy esztendővel ezelőtti első itteni Szent István napunk után Zemen Istvánné csatasorba állította barátait, és a múzeumnak helyt adó egykor iskolaépület romos szolgálati lakásból konyhát, étkezőt, vendégfogadó szobát alakítottak ki. Színpadot betonoztunk, kemencét építettünk, "talajt rendeztünk", kerti csapot állítottunk és bár nagyon messze vagyunk még álmaink szabadtéri kulturális terétől, azért az esténként kivilágított templomunk dombja alatt fekvő, gémeskutas-kemencés udvarunkra már érdemes sokadalmat szervezni.

Az eddigi három esztendőben is szépen összejöttünk, de idén már a „Megtelt” táblát is kirakhattuk volna a kapunkra. Délután kettőtől foglalták el sátraikat a kézműveseink: mindannyian sülysápiak, akik nem csak a portékáikat pakolták az asztalra, de a próbálkozó kedvű érdeklődőkkel közösen is készítettek egy-egy „alkotást”. 

KÉPEK
A Helytörténeti-Hagyományőrző Kör tagjai helybéli népviselettel rukkoltak elő, amelyet rá is varázsoltak az erre kapható látogatókra. Igazi színfoltja volt az ünnepünknek, amikor a szoknyás, fejkendős, csizmás vendégeink kezdték el kínálgatni a helyszínen sütött pogácsákat!

És ha már pogácsa! Szántó Zoltán, a Sancho Pékség tulajdonosa ismét nagyot alkotott! Nem csak a Duna Tv által tavaly ország-világ előtt bemutatott örömkalács mérete miatt jár neki a grandiózus jelző! A kiváló pékmester feleségével, Katalinnal, apró gyermekével és baráti társaságával déli 12-kor állt oda teknő mögé és nem is mozdultak onnan este 10-ig. Ez alatt az idő alatt tucatnyi kenyeret, két, méretes örömkalácsot, 2.200 db. ! pogácsát dagasztottak be és sütöttek ki! Nem csak munkájukat adták nekünk az ajándékozás láthatóan örömmel telített önzetlenségével, de a finomságok alapanyagát is a 31-es út melletti üzlet tulajdonosa állta! Köszönet ért! 

Persze, ifjabb Hornyák Ferenc nélkül nyersen falhattuk volna fel a tésztát! Feri már gyakorlott kemence-fűtőnk (és nem mellesleg gyereknapjaink „betyárperecese”). A tűző napon, 11 óra felé gyújtott be a katlanba, amelyet este 10-ig vigyázott!

Zemen Zoltán délután kettőkor vette fel fogatára az első utasait és Berkeczi Szabolcs „segédhajtóval” együtt folyamatosan kocsikáztatta a hálás gyerekcsapatokat a Gyűjtemény előtti utcában.

A szórakoztatás látványos és igencsak zajos formájával is megleptük a vendégeinket: Vér János barátom tápóbicskei Bitskey Gáspár Hagyományőrző Tüzércsapata az 1848-49-es szabadságharc híres hétfontos ágyújának újraöntött darabjával és annak „kisöccsével” gördült közénk a megbeszélt időpontban. Öt fiatalt és gyermeket szerencséltettek meg azzal, hogy velük sütették el a bömbölő hangú fegyvert.

Rendhagyó módon az ünnepet köszöntő polgármesteri szónoklat idén a szemben lévő iskola bejárata előtt hangzott el. Az épület aulájában lévő Szt. István szobrot is itt koszorúzták meg a település intézményeinek, szervezeteinek képviselői, akik ezután csatlakoztak a múzeumunk udvarán szórakozó közönséghez.

A műsorok sorát 18 órakor az óvodapedagógusok Jómadarak Kórusa kezdte meg. Szép, a nemzeti ünnephez illő dalaik után került sor a sülysápi lokálpatrióták elismerésre. Tökéletesen sikerült az igazán nem egyszerű időzítés:, pont akkora kerültek a friss kenyerek az asztalra, amikorra dr. Szegedi László plébános úrral megbeszéltük a kenyérszentelés ceremóniáját. 

Közben már be is futott a ’Kátai Tánctalálkozóról érkező első autóbusz, amelyről csodálatos népviseletükben szálltak le a német néptáncosok és népzenészek - The Beekscheepers folk dance and costume group. Ilyen sem volt még Sülysápon! 

Aztán jöttek a „rezesek”, azaz a Mendei Hagyományőrző Népiegyüttes fúvósai, köztük három sülysápi muzsikussal. Ezúttal „szólóban”, tehát a táncosok nélkül invitáltam őket a programunkba. Mutassák meg tudományuk legjavát, amit leginkább szeretnek saját repertoárjukból! Így is tettek és nem is maradt el a siker!

És a végén ismét a székelyudvarhelyi Boróka Néptáncegyüttes tette fel az „i”-re a pontot. Kelemen Erzsébet tanárnő fiataljait ugyan csak nem tudta elkísérni a zenekaruk (Volt egy „kis” probléma mostanában a magyar diákok érettségijével Romániában. Ennek estek áldozatául a muzsikusaink is, így otthon maradtak a kényszerű ismétlésre való felkészülésük miatt.), de precíz, kidolgozott előadásuk ezzel együtt is meghatotta a közönségünket.

Ezután a Kapás Udvar táncos lábú publikuma 50 méteres sétával fáradt át a Szent István Általános Iskola udvarába, ahol ekkor már „konyhakészen” állt a színpadon az Avengers együttes. Uzseka Hédi, Juhász István, Dinnyés István, Szücsi László, Dósa László, és Zemen Pál éjfél után még javában szolgáltatta a talp alá valót.

De nem állt meg az élet a Gyűjtemény környékén sem! A helyi csillagászok két hatalmas távcsövet állítottak a színpadra, hogy a fiatal hölgyek kiválaszthassák azokat a csillagokat, amelyeket udvarlóik által kívántak levarázsoltatni. 

A településünkkel testvérkapcsolatot építő, Erdélyből érkezett városfalvi polgárok székelygulyása is elkészült lassan. Éjfélkor még porcióztuk ezt is, csak úgy, mint a Kocsis Gábor és Száraz László által kemencébe vetett kolbászokat. 

Csínján bánok a dicséretek fogadásával, hiszen tudom, hogy a kritikát talán nehezebb megfogalmazni, de jól esik és köszönöm a szép számmal érkező gratulációt. Tudom, esetleg lehetne ennél is tartalmasabb, elegánsabban kivitelezett rendezvényt tető alá hozni, de a Wass Albert Művelődési Központ és Könyvtár lehetőségei azért nagyon is behatároltak.
Ezt a programot sem tudta volna megvalósítani szerény, háromfős csapatunk, ha nem állt volna mellénk jó néhány sülysápi segítő:
Szántó Zoltán és barátai, Berkeczi Szabolcs, Zemen Istvánné, Zemen István, Győri Mariann, Turcsik Katalin és lányai, Polgárőrség, Zemen Zoltán, Zemenné Tóth Szilvia, Pálinkásné Petik Éva, Pálinkás Gyula és a sápi katolikusok közössége, Zemen Pálné, Németh Jánosné, Huszarek Viktória, Csákányi Miklós, Csirkóné Szücsi Ágnes, Szántai Erzsébet, Motolainé Erzsike, Buzásné Erzsike, az Avengers együttes – Uzseka Hédi, Juhász István, Dinnyés István, Szücsi László, Dósa László és Zemen Pál, a Jómadarak óvónői, Fodor Antal és a Sülysápi Csillagász Egyesület, a Sülysápi ÖTE, Petik Krisztina-911 Mentőszolgálat, Mag Bettina és barátai, Horváthné Tóth Erzsébet, Kántor Erzsébet, Bódi Éva, Botka István, Máté Barbara, Kocsis Gábor, Száraz László, Nagy János és Nagy Gábor – Szikvízüzem és Tüzép, Vér János és a tápóbicskei Bitskey Gáspár Hagyományőrző Tüzércsapat, Veroczki József és Szóró József – Williams Tv, Teréki Krisztián – tapiokultura.hu …
25. Családsegítő Szolgálat által szervezett Ének-zenei Ki-Mit-Tud

Csanádi Ádám kollégám elvállta, hogy a fárasztó Szent István nap után sem megy el szabadságra, ha nem a három, négy teherautónyi asztalt, padokat, sátrakat, étkészleteket, hangosítást, világosítást visszahozat a WAMMKK-ba, felügyeli a szállítást, pakol, karbantartja, javítja, tisztítja a nyári kánikulában, porban amortizálódott eszközöket, felkészül a technikailag nagyon nehéz, sok műfajú, számtalan elektromos hangszert felvonultató zenei verseny lebonyolítására. Egyedül hangosított és egy személyben állt a szervezők rendelkezésre és igyekezett minden ad hoc kérést teljesíteni.  

Szeptember
22. Pávakör: Szüreti Bál

29. Helytörténeti találkozó Sülysápon
tapiokultura.hu: Helytörténészek, de nem „csak”! A helytörténelemmel 40-50 éve foglalkozó tudós tanáremberek mellett az amatőröket, a néprajzosokat, a gyűjtőket,  a népművelőket és a kulturális közösségeket, programokat működtető civileket is várjuk a Tápió-vidéki Helytörténészek II. Sülysápi Találkozójára, a Wass Albert Művelődési Központba (2012. szeptember 29., 17 óra). 
Legyetek aktív részesei formálódó szellemi közösségünknek, küldjetek helytörténeti, kulturális témájú írásokat „kísérleti” kiadványunk számára! Információ: Tarnavölgyi László – 06 30 407 39 74, tarnavolgyi.l@gmail.com 
Emlékezés a dédapákra – Mindannyiunk kiállítása!, Kiállítás e-mailen! Összejön?, Képek, hogy fejet hajthassunk!
Mitől is lehet „városias” egy település? A rendezettség, a tisztaság, a közművek fejlettsége, a szolgáltatások színvonala mellett, többek között az is emelheti az ázsióját egy nagyközségnek, ha van olyan kulturális-, esetleg tudományos produktuma, amely csak rá jellemző a régiójában.
Ha tánctalálkozó, akkor Nagykáta, ha Blaskovich napok, akkor Tápiószele, ha jazz, akkor Tápiószentmárton…, ha professzionális helytörténelem, ha a Tápió-vidék kulturális periodikája, akkor Sülysáp.

A tavalyi esztendőben – majd’ két évtized után elsőként – a sülysápi Wass Albert Művelődési Központ szervezett olyan tudományos konferenciát, amelyen a kistérség településeiről érkező szakemberek vehettek részt. Programunkat, vendéglátásunkat nem csak nagyra értékelték a meghívottaink, de személyesen –a Williams Televízió, illetve a tapiokultura.hu segítségével a médiában is – jó hírünket is keltették.

Az akkor megszerveződött szellemi közösség legfontosabb elhatározása az volt, hogy a települések helytörténészei, néprajzosai, népművelői és a „társutasok”, egy-egy közösen elfogadott témában, együttesen is dolgoznak majd a közeljövőben.

Ennek a csapat-munkálkodásnak is kívántunk fórumot adni Katus Norbert szervező-, és szerkesztőtársammal akkor, amikor a szeptember 29-i, második találkozó alkalmával bemutattuk a Thapeu névre keresztelt helytörténeti, kulturális és hagyományőrző magazint. 
A 20 oldalas, színes lap első száma dr. Gecsényi Lajos professzor úrnak, a Magyar Országos Levéltár sülysápi származású nyugalmazott főigazgatójának, programunk fővédnökének a köszöntőjével jelent meg és a szerkesztők rövid bemutatkozása mellett kilenc, egészen magas színvonalú írást tartalmaz. Reményeink szerint lapunk egyediségét éppen az jelenti majd, hogy minden számba, több településről válogatunk majd be a periodikába úgy, hogy azok egy része a Tápió-vidék kiemelkedő kulturális történéseiről is szóljanak.

Az első lapszám kereskedelmi forgalomban még nem kapható. (Ezért ezt a számot teljes egészében, de részletenként fogjuk a tapiokultura.hu-n közölni. Professzor úr Köszöntője már is olvasható!) A terjesztés mikéntjét szeretnénk alaposan megfontolni, de az már most is biztos, hogy csak jelentős szponzori támogatással tudunk majd negyedévente megjelenni. Az, hogy a mostani 120 példány elkészülhetett és, hogy a találkozót ismét megrendezhettük a Szóró Öntödének, a Jász Plasztik Kft-nek, a K&H Banknak, a NexusVet Kft-nek köszönhetjük!

Öröm, hogy a WAMK vendégei nagyra értékelték szerény munkánkat. Nem csak a lap tartalmi összeállítása, de Katus Norbert tördelő-szerkesztő munkája is szép elismerést kapott, többek között dr. Pollmann Ferenctől, a Hadtörténeti Múzeum főtanácsosától is. A kiváló hadtörténész Gecsényi Lajos professzor úr fővédnöki üdvözlő és programot felvázoló szavai után egy rendkívül tartalmas előadásban mutatott rá azokra a lehetséges területekre, amelyeken a professzionális történészek is szívesen működnének együtt például a Tápió-vidéki helytörténészek szervezett közösségével is. 
A példa, amely felszólalásának gerincét adta az I. világháború volt. Jómagam éppen azért invitáltam Sülysápra a téma kiváló kutatóját, mert a világégés kitörésének 2014-ben esedékes centenáriumára kívántam felhívni a figyelmet. Ezt erősített az a tablósorozat is, amelyen a saját katona dédapáinkra – azok kinagyított fotóival, megrendítő erejű levelezéseikkel – emlékeztettem a jelenlévőket.

Ide konferenciánk végén egy kötetlen, „fehérasztalos” beszélgetésre is sir került, amelyen a szervező-szerkesztőket is szép számmal kaptak a folytatásra inspiráló biztató szavakat.

A tavalyi találkozónkra támogatásokból elkészített kilenc darabos Sülysáp-történeti tablósorozat és a hat darabból álló kiállító paravánrendszerünk segítségével igazán szép hátteret tudtunk adni a konferenciának. Az elmúlt években - Tari Imre segítségével - új asztalok is kerültek a házba. Fény- és hangtechnikánk is elmozdult a holtpontról. Vannak terítőink, poharaink… Van egy kipróbált és immár rendszeres, gördülékeny munkakapcsolatunk a Mészáros Irén által vezetett Községi Konyhával,… Apróságok, de ezek tették lehetővé, hogy munkatársaimmal együtt úgy éreztük, hogy ezen a konferencián már a külsőségeink is méltóak voltak a tartalmi minőséghez. 
Köszönet Balog Mónikának, az est konferáló-háziasszonyának az ismételten színvonalas közreműködésért, a Williams Televízió párosának, Szóró Józsefnek és Veroczki Józsefnek, a rendezvény, a WAMK, de talán az egész település médiatámogatóinak a rövidesen a csatorna Plusz29 magazinjában, de az irisproduct felületen és a tapiokultura.hu-n máris látható összefoglalóért!
Kérem mindazokat, akik érdeklődnek a Thapeu iránt, hogy a tarnavolgyi.l@gmail.com címen jelezzék ezt nekem! A levél nem jelent megrendelést, hiszen a következő szám árát csak a támogatások függvényében tudjuk majd meghatározni, de segítséget nyújt nekünk a példányszám megtervezésében!
2012. október 1. Tarnavölgyi László

Október
5. Iskolabörze Sülysápon a WAMK-ban. Balog Mónika és Gödöny Péter szervezésében. (középiskolák bemutatkozása és pályaválasztási tanácsok)
A 18 iskolát és a több száz diákot, pedagógust, szülőt Csanádi Ádám kollégám segítségével fogadták a szervezők. A művelődésszervező talpraesettségére is szükség volt ahhoz, hogy a rendkívüli igénybevétel alatt is működjön a hangosítás, a vetítés, minden bemutatóhoz legyen hosszabbító, asztal…

(A Sülysápi Hírforrás VI. Évfolyam 8. 2012. Aug.-Szept. számából.)
Idén harmadik alkalommal várjuk a környék felsős diákjait egy rendhagyó bemutatóra, amivel reményeink – és a korábbi évek  visszajelzései – szerint a pályaválasztás nehéz kérdéseit tudjuk megkönnyíteni. Erre a börzére is körbejártuk a helyi diákok által kedvelt és a közlekedés szempontjából kiemelten jól megközelíthető iskolákat, és felkértük őket, hogy idén is jelenjenek meg kiállításunkon.

Az iskolák bemutatkozása előtt tömören összefoglaljuk a felvételi tudnivalókat és fontosabb határidőket. Az erről készített összefoglaló táblázatot idén is mindenkinek a kezébe kívánunk adni. 

Most még nagyobb időkerettel készülünk, hogy mindenkinek legyen lehetősége az iskolák rövid – 5 percben maximalizált – bemutatója után az iskolát képviselő tanárokkal, diákokkal is szót váltani, kérdéseiket feltenni. Minden előadónak lesz egy kis standja, ahol a szórólapjaikat, szakmai képzésük alkotásait, az iskolai élet pillanatképeit az érdeklődőknek bemutathatják.

Reméljük, hogy a több száz diák, szülő és tanár közt a tápiószecsői, mendei, úri, kókai és dányi arcok mellett idén is sok sülysápit fedezhetünk fel.

Szeretettel várunk mindenkit:

Balog Mónika és Gödöny Péter

szervezők

19. Nagy Jusztinára emlékezünk
tapiokultura.hu/ Estikék Ápolási Intézmény: A nemrégiben elhunyt kiváló védőnőre, Nagy Jusztinára emlékezik az a kiállítás, amelyet a Estikék Ápolási Intézmény vezetői szerveztek meg. Nem csak Sülysápról, de más településekről is érkeztek az általános iskolák diákjaitól olyan alkotások, amelyek a Tápió-vidék egészén népszerű és szeretett ember humánus egyéniségét idézik meg a számunkra.

A kiállítás helyszíne a sülysápi Wass Albert Művelődési Központ lesz, időpontja 2012. október 19., péntek. Megnyitó (tervezett): 14 óra.

A kiállítás anyaga az október 23-i, 16 órakor kezdődő nemzeti ünnepünk előtt és után is megtekinthető lesz.

Az Estikék 

23. 1956-os megemlékezés
Horinka László polgármester úr megemlékező beszéde után Dinnyés József előadóművész énekelte el az emigráns 56-os költők verseiből összeállított dalait. Ezt követően a Sülysápért Díszoklevelek átadására került sor, majd a Szent István Általános Iskola diákjainak műsora következett. Fábryné Salvári Katalin tanárnő rendkívül színvonalas jelenetet állított össze, amelyet a közönség vastapssal köszönt meg. KÉPEK
November
6. Kistérségi védőnői konferencia

Hagyományosan ennek a rendezvénynek is évek óta a WAMKK ad helyt. Az egész napos  konferencia hangosítását, a vetítések feladatát is mi végezzük el.

17. Barátság Ny. K. Erzsébet-Katalin Bál (35 éves a Klub)
December
1. Bárka Nap. A Tápiómenti Kisbárka Egyesület programja a WAMK együttműködő partnerségével
tapiokultura.hu: December elsején hagyományosan a Tápiómenti Kisbárka Egyesület rendezvényével kezdtük el a sülysápi adventi időszakot. Az átlagtól eltérő képességekkel rendelkező, fokozott figyelmet, törődést igénylő gyerekekkel, fiatalokkal foglakozó szervezet a Wass Albert Művelődési Központban szerzett örömöt egy szép programmal az istápoltjaik számára. Köszönet és hála a Katolikus Gimnázium tornacsoportjának, az Ebadta színjátszóknak, a modern-táncot betanító és a mieinkkel együtt szerepelő Nagy Edinának. KÉPEK
A vendégségbe érkezett Gördülő Tánccsoport megdöbbentett és felemelt mindannyiunkat! Csodálatos emberek! A Sára Rita által vezetett együttes rendkívüli erővel sugározta át belénk, a bárkánsainkba az elementáris, boldog életörömöt. A produkciójuk szellemes, ügyes volt. A hölgyek szépek, az urak elegánsak.

Gyönyörködtem bennük! A WAMKK-ban eltöltött négy esztendőm talán legnagyobb élménye volt. Szerencsésnek érzem magam, hogy láthattam őket!

2. Mikulás futás és túra Szervező: Pálinkásné Petik Éva, a Tápiómenti Tömegsport Alapítvány és a WAMK együttműködő partnerségével

A TTA-val való együttműködés fontosságát és eredményeit a Sülysápi Futónap kapcsán már megfogalmaztam. A Pálinkásné Petik Éva által tavaly megszervezett Mikulás túra oly sikeres volt, hogy a TTA eddig Tápiószecsőn megvalósított hasonló hangulatú programjával idén Sülysáphoz kívánt csatlakozni. 
A WAMKK több napon át szállította a bázisnak kijelölt Kapás Gyűjteménybe az eszközeit, a baráti kapcsolatink alapján 800 db elősütött péksüteményt kapott Szántó Zoltán pékmestertől, kemencét fűtöttünk, hangosítottunk, üstökben teát, forralt bort készítettünk, sátrakat állítottunk…
Ismét a Zemen Istvánné által összefogott baráti kör (kiemelendő Kocsis Gábor, Száraz László) fáradhatatlan munkája, és a Helytörténeti Kör kitartása kellett ahhoz, hogy helyt tudjunk állni.
Pálinkásné Petik Éva, és a Tápiómenti Tömegsport Alapítvány kurátorai is eredményesnek találták az együttműködésünket.

A rossz idő ellenére is több mint félezer versenyző érezte jól magát a hangulatos programon, rengeteg, a sülysápi vendégszeretetet elismerő visszajelzést kaptunk. 

A Zemen Pálné és Csákányi Miklós által felügyelt Kapás Gyűjteményt több százan tekintették meg ezen a napon. 

8. Időutazás az Atom dance Mikulásával – Mesebeli valóság
tapiokultura.hu: A telt házas program szervezője évek óta szállítja a WAMKK-ba a népszerű táncműsorokat. Tanítványai révén összekapcsolja településünket a szomszédjainkkal. Előadásaikra a környékből is sokan kíváncsiak, a sülysápi fiatalok máshol is sikereket aratnak a segítségével. A WAMKK vezetőjével, munkatársaival folyamatosan partneri, baráti az együttműködése Szentgyörgyiné Schneider Anitának. Külföldi munkavállalás előtti búcsúműsora apropóján már meg is egyeztünk abban, hogy a majdani ausztriai tánccsoportjaival és a sülysápi fiatalokkal cserekapcsolatokat, utazásokat, fellépéseket szervezünk meg a jövőben.

Az est előtti beharangozó a tapiokultura.hu-n (a rendezvény, majd a másnapi kókai műsor is, nagy sikerrel, a WAMKK technikai-, és szervezési segítségével valósult meg).:

A sülysápi Atom dance csoport folyamatosan szállítja a WAMKK-ba (is) a sikeres és színvonalas előadásokat. Most, december 8-án, szombaton, 18 órától a 2009-ben már bemutatott Időutazás c. fantáziájukat frissítik fel és alakítják át a téli, „Mikulásos” hangulathoz illően.
Fergeteges, látványos produkció lesz ez ismét, így önmagában ezért is érdemes ellátogatni a Szt. István tér 7-be, de lesz ennek a napnak egy kicsit szomorkás apropója is.
Szentgyörgyiné Schneider Anita nem csak az időben, hanem a valóságos térben is utazásra készül. Rövidesen szerencsét próbál Ausztriában.

Én már elődeimtől „örököltem meg” az Atom-lányt, de ezzel együtt is élmény volt vele dolgozni az elmúlt négy esztendőben. 
Igazi, nagyszerű együttműködő partner! Nem csak kiváló táncos, oktató, de csapatot, közösségeket kovácsoló egyéniség. Egy lendületes, „bevállalós”, nem problémákat gyártó, inkább azokat hatalmas energiával elgörgető partner. 

Munkájával, szervezőerejével, tanítványaival, művészbarátaival sikerekkel pakolta tele a Wass Albert Művelődési Központot. Körbejárták a Tápió-vidéket és Sülysáp jó hírét kelltették a szomszédjainknál.

Barátainak, volt- és jelenlegi táncosainak, az eredményeit tisztelő sülysápiaknak most alkalmuk lehet tőle tisztességgel elköszönni, jó utat kívánni és jelenlétükkel jelezni:

Ide mindig visszavárunk, Anita!
(A rendezvény ingyenes. Diszkréten, minden kötelezettség nélkül elhelyezünk majd egy kis kosarat. Anita ajándéknak szánta az előadást. Ő fedezi a profi hangosítás árát, a díszleteket, a jelmezek egy részét, a művészbarátai útiköltségét. Én gondolom úgy, hogy akinek módja van rá, az párszáz forinttal „beszállhat” a búcsú-buli megvalósításába.)

A sülysápon élő Schneider Anita évek óta kirobbanó energiával szervezte, tanította és formálta közösségé a csapatait. Kókaiak, gyömrőiek is – az ovis törpikéktől a bakfis lányokig, az ifjú hölgyekig – örömmel jártak hozzá. Igazi közösségkovácsoló, aki hatalmas mennyiségű, mosolygósan vidám, pozitív energiát közvetített mindenki felé. KÉPEK (Rajtuk Anita sülysápi, kókai, gyömrői lányai, a jó barát Salik Zoltán, a néptáncoktató kolléga, Szívós István neveltjei, a a mindig kiválóan és elegánsan konferáló Fábryné Salvári Katalin tanárnő Ebadtáival együtt.) 

Hozzánk, ide a WAMKK-ba is, rendre szállította a telt házas programokat. Az egykor versenytáncos maga is fergeteges műsorokat állított színpadra, de  barátai profi színházát is elhozta hozzánk. Fábryné Salvári Katalin tanárnő Ebadta színjátszóinak sikerdarabjaiban alaposan benne vannak az ő szellemes koreográfiái is.

Az Atom lány rövidesen Ausztriában próbál szerencsét, és mivel vagyunk egy páran, akik sokat köszönhetünk neki, illendő volt tisztességgel elköszönni tőle. December 10-én lett is gazdája minden széknek a sülysápi művelődési házban. Úgy, ahogy kell: szépen köszöntünk el Anitától.

Volt virágcsokor, szerény ajándék, és ami talán ennél is fontosabb, néhány őszinte jó szó is.
Az utóbbi lényege: 
Mindent köszönünk és csak egy rövid kalandozás erejéig engedünk el! Visszavárunk!

2012. 10. 28. Tarnavölgyi László/tapiokultura.hu

15., 16. A MAGYAR PARADICSOM - Színházi előadás az Ebadták Amatőr Színjátszó csoporttól!
Az Ebadták ismét beterelték a nézőket a sülysápi WAMKK-ba!
Ahogy az már lenni szokott, Fábryné Salvári Katalin tanárnő fiatal színjátszói ismét felkeltették a sülysápi, a nagykátai és még ki tudja, hány szomszédos település szórakozni vágyó aprajának, nagyjának az érdeklődését. 
A sülysápi Wass Albert Művelődési Központ és Könyvtár mindenkori vezetője könnyű és rendkívül kényelmes helyzetben van akkor, amikor a Szent István Általános Iskola pedagógusa azzal keresi meg, hogy mit szólna hozzá, ha az év folyamán egy új darabbal kívánnának a helyi deszkákra lépni.

(Zömmel) Teréki Krisztián KÉPEI (csak az éjszakai szerkesztgetésem miatt a fáradtság a szerző nevét felejtette rajta a képeken.)

No, vajon, mit is mondhatna mást az ilyen-olyan direktor, mint hogy: „Nosza! Gyerünk!”

Az Ebadták jó hírét már elődim hirdették, de én is már az ötödik sülysápi esztendőm tapasztalatával tudom, hogy készülődésükkel, bejelentkezésükkel egy sikeres, hatalmas érdeklődést kiváltó, színvonalas előadással fog gazdagodni a WAMKK aktuális program-naptára. 

Nyugodtan vártam hát A magyar paradicsom december 15-i, és 16-i bemutatóit, hiszen a tanárnő csapatától mindig teljesen kidolgozott, kimunkált, „konyha kész” produkciót kapunk. Neki persze van fél-, egy éve arra, hogy éjszakákat „álmatlankodjon” át egy minden szereplőjének testhez álló feladatot kínáló darabválasztás miatt, hogy össze tudja könyörögni, követelni a vizsgázó gimnazistáit, egyetemistáit egy-egy pörgős próbára, hogy a táncokat betanító Schneider Anitával is rendben legyen az időpont egyeztetése, hogy a WAMKK ritka szabad hétvégéi közül is a legjobbakat kösse le a bemutatóra, hogy legyen díszlet, kellék, szabad próbaterem,…

De mondom, ez nem az én dolgom!

Csanádi Ádám kollégámat megkérem, hogy rakja rendbe a technikánkat, ellenőrizze a mikrofonokat, állítsa be a „főhangosító” unkatestvére, Grigor Csilla számára a keverőt, nézzen rá a világosításunkra, ha kell, segítsen egy kicsit egy-két próbán,…
én meg szerzek néhány pótszéket és elmegyek egy nagy csokor virágért. Nem is rossz munkamegosztás!

Igyekszem szerényen a háttérben maradni, és csendesen gyönyörködni ennek a megszállott családi vállalkozásnak a tehetségében, szorgalmában, sikerében.

Így történt ez most is, amikor tucatnyi, több éve színpadhoz szokott, cseppet sem félszeg, vagy szorongó fiatalember, örökzöld magyar slágerek között játszott el egy humorral és szerelemmel teletömött építő táboros történetet a kádári „ántivilágból”.

Köszönöm a csapatnak, a tanárnőnek, Anitának, a mindent bevállaló, fuvarozó, világosító, székező, közönséget fogadó (a művelődésszervezők kulccsal együtt bezárt autóit kinyitogató) Fábry Jánosnak a sikert, az együttműködést, a barátságot!

2012. december 18. Tarnavölgyi László/tapiokultura.hu 

16. Sülysápi Advent 

A WAMKK kiemelkedő, és a legnagyobb közönséget vonzó partnere a Fábryné Salvári Katalin tanárnő által vezetett Ebadta Színjátszó Társulat. Mivel a fiatalok iskolai elfoglaltsága miatt a csoportot szervező tanárnő nehezen tudja előre kiszámítani az új előadások elkészültét, ezért évközben folyamatosan tartjuk a kapcsolatot, hogy bemutatóiknak megfelelő hétvégét tudjunk biztosítani. Idén októberben derült ki, hogy december 14., 15., 16., lehetnek a premierek napjai. Az előadás intenzív, hangosítással megvalósított próbái, a bemutató előkészítése, és várható közönség száma miatt úgy gondoltuk, hogy külön adventi programra most nem maradna kellő figyelem: energiánkat, eszközeinket a színházi ünnepre kívántuk koncentrálni.

A menetközben az önkormányzat munkatársa által kezdeményezett,  a Polgármesteri Hivatal melletti parkba szervezett adventi kirakodóvásárt ezzel együtt is igyekeztünk a lehetőségeinkhez mérten kiegészíteni. Bár folyamatosan egyeztettünk az ötletgazdával és az ő kéréseit is figyelembe véve állítottuk össze programunkat, magunk is meglepetéssel tapasztaltuk, hogy csak a WAMKK jelent meg az esti rendezvényen. 
Bár rendkívüli nehézséget okozott, hogy az épületben 19 órakor kezdődő előadás technikai előkészületei, a színháztörténeti kiállítást és a 16.00 és 18.50 perc közé alakított szabadtéri műsorunkat egyszerre meg tudjuk valósítani, felvállaltuk ezek kivitelezését. 

A WAMKK partner-kézművesei, a katolikus közösség szervezői és tagjai, a fellépő iskolások, óvódások, óvoda-pedagógusok, Bugyi Dominika, Német Dóra és Bugyi László a mostoha körülmények ellenére is helyt álltak és lélekkel telítették meg ezt az estét.

Ugyanakkor: a WAMKK kétszemélyes stábja, csekély technikai lehetőségei nem teszik lehetővé az egyszer két helyszínen történő színvonalas program kivitelezését. A megújult park korrekt megvilágosításában, pavilonok készítésében reménykedtünk a program összeállításakor. Sajnos, nem hogy ezek nem valósultak meg, de az ötletgazda által ígért áramfelvevő hely sem működött. Problémát jelentett a hangtechnikánk számár a nyirkos, esős időben nélkülözhetetlen fedett helyet jelentető hivatal épületének nyitása, zárása is. 

A Faluszolga Kft nem hogy hétvégén, de hétköznap sem mindig tud számunkra segítséget biztosítani. Hangsúlyozom, hogy ennek oka a kevés szakember, eszköz és nem a jó szándék. (Egy példa a sok közül: a gyereknapon ellopott színpaddeszkázat pótlására négy hét sem volt elegendő. Az asztalos az iskolákban, az óvodákban, a park hídjának építésével volt elfoglalva. Rendszerint a problémáival a WAMKK a sor végén áll, türelmesen. Mivel azonban az újabb rendezvényen szükségünk volt a színpadra, így civil segítséget kértünk a deszkázat szállításhoz, majd a művelődésszervezők és a takarítónő elkészítette a dobogókat. Saját szerszámokkal, otthonról hozott, vagy kölcsön kért gépekkel. Napi történet.) 

A pavilonsátrak felállítása, bontása, a hangtechnika, a vezetékek, a világosítás, az asztalok, stb. kiszállítása, visszaszállítása a kétfős WAMKK-ra marad. Ebben az esetben Csanádi Ádám kollégám már javában a színházi előadás előkészítésén dolgozott, így egyedül rám várt a feladat. A katolikus közreműködőket megszervező Gábriel Zoltán, Bugyi László és Katus Norbert alkalmi, de nem elvárható segítsége nélkül nem tudtam volna megoldani a feladatot.

Mindez azzal járt, hogy sem a WAMKK intézményvezetője, sem az OMS Bizottság elnöke nem tudta az előtérben kiállítást készítő Zemen Pálnénak, egész évben a WAMKK munkáját támogató, segítő partnerünknek a kiállítás megnyitóját az udvarias jelenlétével megtisztelni, de az épületbe érkező majd 400 vendéget sem tudtam illő módon köszönteni, fogadni, vagy az előadást megtekinteni. A produkció legvégére megérkezve, sárosan, ápolatlanul adtam át a virágcsokrot az esztendő legjelentősebb eseményén az egyik legkiemelkedőbb sülysápi kulturális szereplőnk számára. 
Mindannyinkhoz méltatlanul.
31. Jótékonysági Szilveszteri bál 

A településen internetes rádiót működtető Varga Sándor a Családsegítő és Gyermekjóléti Szolgálattal, és a településen vendéglátó vállalkozásokat vezető cég tulajdonosával együttműködve kívánt jótékonysági szilveszteri bált szervezni a WAMKK-ban. A bál csekély érdeklődés mellet valósult meg. 
Az év folyamán több Tápió-vidéki településen és Budapesten is segítettük az óvónők előadásait. 

Három alkalommal szerveztünk a gyerekeknek színházi előadást, amelynek lebonyolításában kiváló az együttműködésünk az óvoda vezetőjével, Bálint Sándornéval és a pedagógusokkal, valamint a szállításban segítő Győri Antallal. 

Négy alkalommal volt nálunk Vöröskeresztes véradás.

Havonta átlag két vásárunk és egy-két termékbemutatónk van.

Két női-, egy gyermek tornacsapatunk van. Folyamatosan vannak különböző tánctanfolyamaink.

Csanádi Ádám kollégám rendszeresen hangosít a különböző óvodai rendezvényeken is.

II. Munka a nem sülysápi rendezvényeken 

Az év folyamán számos Tápió-vidéki rendezvényen voltam jelen, készítettem képes riportokat. Ezeken a rendezvényeken idén is azt figyeltem, hogy mely kulturális produkciók tarthatnának számot a sülysápi közönség figyelmére is. A tapiokultura.hu-n illetve a több település helyi lapjában megjelenő cikkeim, képeim révén több olyan megbeszélésen is túl vagyunk, amely szerint nagyon kedvezményes áron tudunk majd a 2013-as évre néhány színvonalas programot elhozni. (Pld.: HALESZ-tánccsoport- Tápiószele, Dányi Ifjúsági Fúvószenekar, nagykátai zenei együttesek, stb.)

III. Kommunikáció

A WAMKK minden programjáról saját magunk tervezünk és nyomtatunk plakátokat, amelyeket az azokat befogadó intézményekben, boltokban, ill. a hirdető táblákon helyezünk el, általában 125-175 darabot. Estenként szórólapokat is készítünk.

A Sülysápi Hírforrás minden számában részletesen ismertetjük programjainkat, azok megvalósulása után szubjektív beszámolókat készítünk, amelyeket képekkel együtt közölhetünk. 

A sulysap.hu-n is lehetőségünk a reklámozásra.

Az elmúlt években kiváló kapcsolatot alakítottunk ki a vecsési Williams Tv stábjával. Szinte minden hónapban szerepelünk adásaikban, ahol népszerűsítik programjainkat.

A legnagyobb terjedelemben a tapiokultura.hu számol be a WAMKK minden tervéről, programjáról. Képeinket, videóinkat nem csak a Sülysápiak nézik, cikkeinket a Tápió-vidéken túlról is, jó néhány erről a vidékről elszármazott vagy idegenben dolgozó külföldön is rajtunk keresztül tartja a kapcsolatot szűkebb pátriájával. 2012-ben több mint 400.000 ezer, azaz havi 1000-nél is több kattintásunk volt. A sülysápiak a tapiokultura.hu-n keresztül is megismerhetik a szomszédok értékes programjait, sokan ajánlóink alapján választanak maguknak hétvégi programot, de a WAMKK rendezvényein is gyakori vendégek a nagykátaiak, tápiószecsőiek, kókaiak,..

Mivel a munkahelyemen folyamatosan van gyakorlati feladatom, így a plakáttervezéstől a cikkírásig, a beszámolók készítésétől a honlap-szerkesztésig a kommunikációs feladatokat a munkaidőmön túl, otthon végzem el.

IV. Kapás Gyűjtemény

A Gyűjteményt 2012-ben is sokan tekintették meg. Több környékbeli iskolából is érkeztek csoportosan látogatók, de a TTA rendezvényeken, a Szt. István napon, a hygományőrző disznótoron kiemelkedően sokan látogatták meg a múzeumot. 

A Gyűjteménybe új népviseleti baba, a konyhába sütősarok került.

A Gyűjtemény idős névadó-gondnokával  hetente igyekszünk tartani a kapcsolatot.

Az épület jelentős, sürgős állagmegóvási munkálatokat igényel.
A mezőgazdasági terem belső falának alja teljes hosszában felázott, folyamatosan kipereg. A volt szolgálati lakás ereszcsatornái lyukasak. (Az ereszek folyamatos tisztítást igényelnének, legalább két-háromhetente szükség lenne erre. A Faluszolgának nincs erre kapacitása, míg a művelődésszervezők – bár itt és a WAMKK-ban is megpróbálták – nehezen tudják ezt maguk megoldani balesetveszély nélkül. 
A szolgálati lakásban csak egy kis kályha van, amely csak az egyik szobát tudja fűteni. Téli temperáló fűtéshez folyamatosan, naponta kellene begyújtanunk, fát vásárolnunk, és a Gyűjteményben tartózkodnunk.
A Gyűjteményt felújító közösség, Kapás József és néhány képviselő is azt várja tőlem, hogy „oldjam meg” az épület rész fűtését, a központi fűtés kibővítését, radiátorok vagy parapetek felszerelését. 

A WAMKK állagmegóvása

Javaslom, hogy a polgármester úr, a Képviselő-testület és az OMS Bizottság egy bejáráson, személyesen tekintse meg a WAMKK és a Kapás Gyűjtemény épületét.

Az elektromos hálózat központi fogadó állomása nemrég felújításra került, de a színpadon lévő kapcsolószekrény, a színpad világítása, konnektorai, a különböző helyeken lévő megszakítók érintésvédelmileg nem biztos, hogy megfelelnek a jogszabályoknak.

Az előtérben nem csak egy tisztasági festésre, de a bejárati ajtó feletti vakolatot is SZAKSZERŰEN meg kellene erősíteni.

Az előtér és mosdók parapetjei szemre is ízléstelen állapotban vannak, több is alig rögzített a falhoz, a mosdókban állandó gázszag van.

Az összes ablak szigeteletlen, elvetemedett. Különösen az öltözőkből ömlik kifelé a meleg. Több ablakot egyszerűen beszögeltem, mert egyáltalán nem lehet becsukni.

Továbbra sincs az épületnek tűzvédelmi ellenőrzéshez szükséges dokumentációja, tűzvédelmi riadóterve! E nélkül nincs értelme a menekülési útvonalak, a tűzoltó-készülékeket jelző tábláknak az elhelyezésének.

Az 51. évében járó épület előbb-utóbb jelentősebb és átfogó felújítást fog igényelni.  
Tisztában vagyok azzal, hogy ez csak a parképítéshez, műfüves pályához, a Szt. István Ált. Isk. tetőszerkezetének felújításához hasonló pályázati siker esetén valósulhat meg. ezért reménykedem az Önkormányzat ilyen irányú figyelmének felkeltésében.

V. Könyvtár 

Az évközbeni jogszabályi változások miatt a WAMK-hoz került a település könyvtári szolgáltatási kötelezettségének ellátása is. 

A Képviselő-testület, az OMS Bizottság és az eddig a könyvtári szolgáltatást ellátó intézmények közötti érdekellentétek egy része személyesen rajtam csapódott le. A kellemetlen és sokszor kevéssé konstruktív intézményvezetői megbeszélések után Németné Papp Nóra, az eddig a Szt. István. Ált. Iskolában dolgozó könyvtáros egy személyben látja el a feladatát. 
Az új nyitva tartásokat megszokták az olvasók.
A könyvtárossal magam és munkatársaim is kollegiális, egymást segítő munkatársi viszonyt alakítottunk ki. 
Az új könyveket folyamatosan népszerűsítjük a honlapon, a Sülysápi Hírforrásban, illetve rendezvényeinken is. Adventi programunk keretében legszebb új könyveinket az előtérben is bemutattuk. Kezdeményezésünket érdeklődéssel fogadta a színházi előadásra érkező nagyszámú közönség.

Rövidesen olyan új kiállító teret rendezünk be a könyvtárba, ahol az olvasók folyamatosan találkozhatnak majd a helyi, és környékbeli amatőr képzőművészek alkotásaival.

Ötleteinket partnerként és örömmel fogadja a munkáját udvariasan és figyelmesen végző Németné Papp Nóra. 

VI. Pénzügyek

A WAMKK évek óta hasonló nominális pénzügyi keretből gazdálkodik. Az elmúlt években apróbb technikai eszközbeszerzésekre, bútorzatvásárlásra is tudtunk év végi tartalékot képezni, de ebben az évben azt is eredménynek kell elkönyvelnünk, hogy nem léptük át a keretünket.

A kulturális szolgáltatások ára folyamatosan emelkedik, de még az ingyenesen fellépést vállaló barátaink üzemanyagköltsége is növekedett. Olyan eddig nem létező jogszabályi kötelezettségekkel szembesültünk, mint az egyébként szükségtelen rágcsálóirtás, amely egy egész havi kulturális keretünket emészti fel. A közüzemi díjak - a 18 fokon tartott nagyterem, az előtér csak temperáló fűtése, az irodák 19, 21 fokos hőmérséklete ellenére - egyre nagyobb gondot okozott a számunkra.
Egyre nagyobb fejtörést okoz ugyanabból az összegből összeállítani a gyereknap és Szt. István nap színvonalas programját, amelyből öt éve is gazdálkodtam.

A Bizottság azon kérését, hogy nemzeti ünnepeink műsorát egészítsük ki egy-egy népszerű, ismertebb művész meghívásával, magam is igénylem.  Ugyanakkor Magyar kultúra napján a Tápiómente Táncegyüttes fellépése, Nemcsák Károly, Tolcsvai Béla, vagy Dinnyés József közreműködése a kulturális keretünk egyharmadának felhasználásával járt.

2013. február 4.

Tarnavölgyi László s.k.

intézményvezető

